text:
‘Ngamana Angalizalisekisa Lonke Icebo Lakho’
“Ziyolise ngokugqibeleleyo ngoYehova, yaye uya kukunika izicelo zentliziyo yakho.”—INDU. 37:4.
IINGOMA: 89, 140
1. Yintoni ulutsha ekufuneka lugqibe ngayo ngekamva, ibe kutheni kungafuneki lube nexhala elingaphaya? (Jonga umfanekiso osekuqaleni.)
LUTSHA, niyazi ukuba kubalulekile ukuceba indawo oya kuyo ngaphambi kokuba uthathe uhambo. Ubomi bufana nolo hambo ibe ixesha lokuceba ukuba uyaphi kuxa usakhula. Ewe kona, akululanga ukuceba. Enye intombazana enguHeather ithi: “Kuyoyikisa. Kufuneka wenze isigqibo sokuba uza kwenza ntoni ngobomi bakho bonke.” Kodwa yiba nesibindi. UYehova uthi kubantu bakhe: “Musa ukoyika, . . . kuba ndinguThixo wakho. Ndiza kukuqinisa. Ndiza kukunceda ngokwenene.”—Isa. 41:10.
2. Wazi njani ukuba uYehova ufuna ucebele ukuba nekamva eliza kukuvuyisa?
2 UYehova uyakubongoza ukuba ulicebele kakuhle ikamva. (INtshu. 12:1; Mat. 6:20) Ufuna wonwabe. Loo nto uyiqonda xa ubona, usiva yaye ungcamla izinto azidalileyo. Cinga nangendlela asikhathalele ngayo nasifundisa ngayo eyona ndlela ifanelekileyo yokuphila. UYehova uthi kwabo bangalimameliyo icebo lakhe: “Nanyula nento endingayoliswanga yiyo. . . . Khangelani! Abakhonzi bam baya kuba nemihlali, kodwa nina niya kudana. Khangelani! Abakhonzi bam baya kumemelela ngovuyo ngenxa yemeko elungileyo yentliziyo.” (Isa. 65:12-14) UYehova uye azukiswe xa abantu bakhe besenza izigqibo zobulumko ebomini.—IMize. 27:11.
AMACEBO AZA KUKWENZA UVUYE
3. UYehova ucebisa ukuba wenze ntoni?
3 UYehova ukucebisa ukuba wenze amacebo anjani? Wadala abantu ngohlobo lokuba kufuneke bamazi kwaye bamkhonze ngokuthembeka ukuze bonwabe. (INdu. 128:1; Mat. 5:3) Akunjalo tu ngezilwanyana awazidalayo, zona ziphelele nje ekutyeni, zisele zize zizale. UThixo ufuna wonwabe ngokuthi ucebe ukwenza izinto ezingaphaya kwezenziwa zizilwanyana ukuze zaneliseke. UMdali wakho kuthiwa ‘nguThixo wothando,’ ‘uThixo onoyolo,’ owenze abantu “ngokomfanekiso wakhe.” (2 Kor. 13:11; 1 Tim. 1:11; Gen. 1:27) Uya konwaba xa uxelisa uThixo wethu osithandayo. Ngaba wakha wazibonela ngokwakho indlela esinyanise ngayo esi sibhalo sithi: “Kunoyolo ngakumbi ukupha kunokwamkela”? (IZe. 20:35) Yinyaniso engenakuphikwa leyo. Ngoko, uYehova unqwenela ukuba ucebe ukubonisa ukuba uyabathanda abantu kwaye uyamthanda naye.—Funda uMateyu 22:36-39.
4, 5. Yintoni eyenza uYesu wonwaba?
4 UYesu Kristu ungumzekelo ogqibeleleyo kulutsha. Siqinisekile ukuba ngoxa wayesengumntwana, wayedlala kwaye onwabile. ILizwi LikaThixo lithi kukho “ixesha . . . lokuhleka; kukho . . . nexesha lokudloba.” (INtshu. 3:4) Into eyasondeza uYesu kuYehova kukufunda iZibhalo. Xa wayeneminyaka eyi-12 ubudala, abo babefundisa etempileni bamangaliswa “kukuqonda kwakhe naziimpendulo zakhe” kwizinto ezinokwenza nonqulo.—Luka 2:42, 46, 47.
5 UYesu wakhula waba ngumntu omdala owonwabileyo. Yintoni eyayimonwabisa? Wayesazi ukuba, phakathi kwezinye izinto, uThixo wayefuna ‘avakalise iindaba ezilungileyo kumahlwempu, emthume ukuba ashumayele inkululo kubathinjwa nokubuyiselwa kokubona kwiimfama.’ (Luka 4:18) Ukwenza oko uThixo wayemthume ukuba akwenze kwamonwabisa. INdumiso 40:8 ichaza indlela awayevakalelwa ngayo: “Ukwenza ukuthanda kwakho, Thixo wam, kundiyolisile.” UYesu wayekuthanda ukufundisa abantu ngoYise osezulwini. (Funda uLuka 10:21.) Ngeny’ imini, emva kokuba efundise elinye ibhinqa ngonqulo lwenene, uYesu wathi kubafundi bakhe: “Okwam ukutya kukuba ndenze ukuthanda kondithumileyo nokuba ndiwugqibe umsebenzi wakhe.” (Yoh. 4:31-34) Ukuthanda uThixo nabantu kwakumonwabisa uYesu. Nawe kunokukonwabisa.
6. Kutheni kunokukunceda ukuthetha ngamacebo onawo ngekamva namaKristu anamava?
6 AmaKristu amaninzi aye onwaba kuba eye angoovulindlela esakhula. Kutheni ungakhe uncokole namanye awo ngezinto oceba ukuzenza? “Amacebo ayatshitsha apho kungekho gqugula, kodwa ngobuninzi babacebisi kukho okufezwayo.” (IMize. 15:22) Aba bazalwana noodade basenokukuxelela ukuba, ukuba kwinkonzo yexesha elizeleyo kukufundisa izinto eziya kukunceda ebomini bakho bonke. Emva kokuba wayefundiswe nguYise ezulwini, uYesu waqhubeka efunda naxa wayeshumayela apha emhlabeni. Ngokomzekelo, wafunda indlela ekuvuyisa ngayo ukufikelela iintliziyo ngeendaba ezilungileyo nokungamlahli uYehova kwanaxa uvavanywa. (Funda uIsaya 50:4; Heb. 5:8; 12:2) Makhe sibone ukuba kutheni kusonwabisa nje ukuba kwinkonzo yexesha elizeleyo.
ISIZATHU SOKUBA UKWENZA ABAFUNDI KUSENZA SIPHUMELELE
7. Kutheni ulutsha oluninzi luvuyiswa kukwenza abafundi?
7 UYesu wathi: “Hambani . . . niye kubenza abafundi abantu . . . nibafundisa.” (Mat. 28:19, 20) Ukuba uceba ukwenza abafundi, uza kube ukhetha umsebenzi owonwabisayo, nozukisa uThixo. Kuthath’ ixesha ukuze ube lichule, njengakuwo nawuphi na umsebenzi. Umzalwana onguTimothy owaqala ukuba nguvulindlela esafikisa wathi: “Ndiyathanda ukukhonza uYehova kwinkonzo yexesha elizeleyo kuba leyo yindlela endibonisa ngayo ukuba ndiyamthanda. Ekuqaleni ndandingenazo izifundo zeBhayibhile, kodwa ndaye ndafudukela kwenye intsimi, ibe kungaphelanga nenyanga ndandisele ndinezifundo eziliqela. Esinye sazo saqalisa ukuza eHolweni YoBukumkani. Emva kokuba ndiye kwiSikolo SeBhayibhile Sabazalwana Abangatshatanga, * esathatha iinyanga ezimbini, ndafumana isabelo esitsha, ibe apho ndaba nezifundo ezine. Ndiyathanda ukufundisa abantu kuba ndiye ndibone indlela abaye batshintshwe ngayo ngumoya oyingcwele.”—1 Tes. 2:19.
8. Yintoni amanye amaKristu asakhulayo aye ayenza ukuze ashumayele kubantu abangakumbi?
8 Amanye amaKristu asakhulayo aye afunda olunye ulwimi. Ngokomzekelo, uJacob, waseMntla Merika, ubhala athi: “Xa ndandineminyaka esixhenxe, abantwana endandifunda nabo abaninzi babengamaVietnam. Ndandifuna ukubaxelela ngoYehova, ngoko emva kwexesha elithile ndaceba ukufunda ulwimi lwabo. Ixesha elininzi ndandilufunda ngokuthelekisa iMboniselo yesiNgesi neyesiVietnam. Ndazifunela abahlobo nakwibandla lesiVietnam elalikufutshane. Xa ndandineminyaka eyi-18 ndaba nguvulindlela. Emva koko ndaya kwiSikolo SeBhayibhile Sabazalwana Abangatshatanga. Eso sikolo sandinceda kwisabelo sobuvulindlela endikuso ngoku, apho indim ndedwa umdala kwiqela lesiVietnam. Abantu abaninzi abathetha isiVietnam iyabothusa into yokuba ndiye ndafunda ulwimi lwabo. Baye bandicele ndingene, ibe kumaxesha amaninzi ndiye ndifunde nabo iBhayibhile. Abanye babo baye benza inkqubela bade babhaptizwa.”—Thelekisa neZenzo 2:7, 8.
9. Ziintoni osifundisa zona umsebenzi wokwenza abafundi?
9 Umsebenzi wokwenza abafundi ufundisa izinto ezininzi, njengokukhuthala emsebenzini, indlela yokuthetha nabantu, ukuzithemba nendlela yokuqhubana nabantu. (IMize. 21:5; 2 Tim. 2:24) Kodwa ukwenza abafundi kuvuyisa ngokukhethekileyo kuba kukunceda uzazi ngakumbi izinto okholelwa kuzo eziseBhayibhileni. Kwakhona uye ufunde indlela yokusebenza ngokusondeleyo noYehova.—1 Kor. 3:9.
10. Yintoni enokukuvuyisa kumsebenzi wokwenza abafundi nangona ukwintsimi enabantu abangenamdla?
10 Unako ukuvuya xa usenza abafundi nokuba kwintsimi okuyo bambalwa abantu abanomdla. Ukwenza abafundi kufuna sisebenze nabanye abavakalisi. Ibandla lonke liye likhangele abantu abanomdla. Nangona isenokuba ngumzalwana okanye udade omnye ofumana isifundo ekugqibeleni, besikhangela sonke ibe sivuya sonke. Ngokomzekelo, uBrandon wayenguvulindlela iminyaka esithoba kwintsimi eyayinabantu abangenamdla. Uthi: “Ndiyakuthanda ukushumayela iindaba ezilungileyo kuba yiloo nto uYehova athi siyenze. Ndathi ndakuphuma esikolweni ndaqalisa ukuba nguvulindlela. Kuyandivuyisa ukukhuthaza abazalwana abasakhulayo abakwibandla lethu nokubabona besenza inkqubela. Emva kokuba ndiye kwiSikolo SeBhayibhile Sabazalwana Abangatshatanga, ndabelwa ukuba ndibe nguvulindlela kwenye indawo. Nakuba ndingazange ndifumane mntu owenza inkqubela de wabhaptizwa kuloo ntsimi, abanye babafumana. Ndiyavuya kuba ndaceba ukwenza umsebenzi wokushumayela kangangoko ndinako.”—INtshu. 11:6.
APHO ANOKUKUSA KHONA AMACEBO AKHO
11. Ulutsha oluninzi lukhethe ukukhonza uThixo ngokwenza ntoni?
11 Maninzi amathuba okukhonza uYehova. Ngokomzekelo, ulutsha oluninzi lungamatsha-ntliziyo kumsebenzi wokwakha. Kufuneka iiHolo ZoBukumkani ezininzi. Ukuzakha yinkonzo engcwele ezukisa uThixo ibe kuya kukonwabisa. Njengakwezinye iintlobo zenkonzo engcwele, kuyavuyisa ukusebenza nabazalwana. Umsebenzi wokwakha wentlangano nawo uyafundisa, ukufundisa ukuba ulumkele ingozi, ukukhuthala nokusebenzisana nabo bavelela umsebenzi.
12. Ukuba nguvulindlela kunokukuvulela njani amanye amathuba?
12 Umzalwana ogama linguKevin uthi: “Ndiseyinkwenkwana ndandisazi ukuba ndifuna ukukhonza uYehova ixesha elizeleyo ngenye imini. Ndade ndaba nguvulindlela xa ndandineminyaka eyi-19. Ngamaxesha athile ndandizixhasa ngokusebenzela omnye umzalwana owayengumakhi. Ndafunda ukuxhoma uphahla, ukufakela iifestile neengcango. Kamva, ndasebenza iminyaka emibini neqela elalinceda kwindawo eyayihlaselwe yinkanyamba, sisakha iiHolo ZoBukumkani namakhaya abazalwana. Xa ndeva ukuba kufuneka abakhi eMzantsi Afrika, ndafaka isicelo sokuya apho saza samkelwa. Apha eAfrika, emva kweeveki nje ezimbalwa ndiye ndisuke apha ndiye phayaa ndisakha iiHolo ZoBukumkani. Abazalwana endisebenza nabo bayintsapho kum. Sihlala kunye, sifunde iBhayibhile kunye, size sisebenze kunye. Kuyandivuyisa ukushumayela nabazalwana iveki neveki. Izinto endaziceba ndiseyinkwenkwana zindenze ndonwaba ngendlela endingazange ndiyicinge.”
13. Ukukhonza eBheteli kulonwabisa njani ulutsha?
13 Abanye abaye baceba ukukhonza uYehova ixesha elizeleyo baza bayenza loo nto, ngoku baseBheteli. Ukukhonza eBheteli kuyonwabisa kuba yonke into oyenzayo khona uyenzela uYehova. Intsapho yaseBheteli incedisa ekulungiseleleni izinto ezisondeza abantu kuThixo. UDustin okhonza eBheteli uthi: “Ndaceba ukuba kwinkonzo yexesha elizeleyo ndineminyaka esithoba, ibe ndaqalisa ukuba nguvulindlela ndakugqiba nje isikolo. Emva konyaka onesiqingatha ndamenywa ukuba ndiye kukhonza eBheteli, apho ndafunda ukubhexesha umatshini wokushicilela ndaza kamva ndenza iiprogramu zekhompyutha. Into endiyithandayo ngeBheteli kukuzivela ngenkqubela yomsebenzi wokushumayela, ndingabaliselwa. Ndiyathanda ukukhonza apha kuba yonke into esiyenzayo inceda abantu basondele kuYehova.”
UCEBA UKWENZA NTONI NGEKAMVA LAKHO?
14. Unokuceba njani ukuba kwinkonzo yexesha elizeleyo?
14 Ungaceba njani ukuze ube kwinkonzo yexesha elizeleyo? Ukuze uphumelele kwinkonzo yexesha elizeleyo kufuneka ube neempawu zobuKristu. Ngoko, kukhuthalele ukufunda iLizwi LikaThixo, camngca ngalo, uze uphendule ezintlanganisweni. Ngoxa usesesikolweni qokelela amava nobuchule bokushumayela iindaba ezilungileyo. Yiba nomdla ebantwini, ubuze uluvo lwabo ngobuchule uze ubamamele xa bephendula. Unokuncedisa nasebandleni, mhlawumbi ngokucoca okanye ukulungisa iHolo YoBukumkani. UYehova uthanda ukusebenzisa abantu abathobekileyo nabangaqhutywa ngemva. (Funda iNdumiso 110:3; IZe. 6:1-3) Umpostile uPawulos wacela uTimoti ukuba enze umsebenzi wobuvangeli kuba “kwakunikelwa ingxelo entle ngaye ngabazalwana.”—IZe. 16:1-5.
15. Unokuyicebela njani indlela yokuziphilisa?
15 Abantu abashumayela ixesha elizeleyo ngokuqhelekileyo kuye kufuneke baziphilise. (IZe. 18:2, 3) Mhlawumbi ungafundela into engazukuthatha xesha lide neza kwenza kube lula ukufumana isingxungxo. Njengoko uceba, mane uthetha nomveleli wesiphaluka okanye noovulindlela abakwisiphaluka sakho. Babuze ukuba ngowuphi umsebenzi onokukuvumela ukuba ube nguvulindlela. Emva koko, njengokuba isitsho neBhayibhile, “qengqela kuYehova imisebenzi yakho yaye amacebo akho aya kumiselwa ngokuqinileyo.”—IMize. 16:3; 20:18.
16. Ukukhonza uYehova ixesha elizeleyo usemtsha kunokukulungiselela njani ukuba uthwale iimbopheleleko ezingakumbi kwixesha elizayo?
16 Qiniseka ukuba uYehova ufuna ube nekamva elonwabisayo. (Funda eyoku-1 Timoti 6:18, 19.) Inkonzo yexesha elizeleyo ikudibanisa nabanye abantu abasenkonzweni ibe ikunceda ukhule. Abaninzi bafumanise ukuba, ukuba kwinkonzo yexesha elizeleyo besakhula kubancede baba nemitshato ephumelelayo. Kumaxesha amaninzi, abantu ababe ngoovulindlela ngaphambi kokuba batshate, baye baqhubeke bengabo emva kokuba betshatile.—Roma 16:3, 4.
17, 18. Ukuceba kudibana njani noko kufunwa yintliziyo yakho?
17 Ukuceba kubandakanya intliziyo yakho. INdumiso 20:4 ithi ngoYehova: “Ngamana angakunika ngokwentliziyo yakho, aze azalisekise lonke icebo lakho.” Ngoko cinga ukuba yintoni ofuna ukuyenza ngobomi bakho. Cinga ngomsebenzi owenziwa nguYehova kweli xesha lethu nangendlela wena onokuncedisa ngayo kuwo. Emva koko, ceba ukwenza into aza kukholiswa yiyo.
18 Khonza uYehova ubomi bakho bonke ukuze waneliseke, kuba leyo yindlela esinokumzukisa ngayo. “Ziyolise ngokugqibeleleyo ngoYehova, yaye uya kukunika izicelo zentliziyo yakho.”—INdu. 37:4.
^ isiqe. 7 Ngoku endaweni yaso siSikolo Sabavangeli BoBukumkani.


c: text/html

text:
The Eastern Cape Provincial Secretary of the Congress of Traditional Leaders of South Africa – CONTRALESA, Nkosi Mwelo Nonkonyana has been elected at the new chairperson of the Eastern Cape House of Traditional Leaders (ECHTL). Nkosi Nonkonyana, Ah! Zanemvula, won this seat which has just been vacated by Nkosi Ngangomhlaba ...Read More »
Ukombathiswa kweNkosi kumaBomvana, Ah! Zwelikhanyile, Jalamba kaTshezi
Ngolwesihlanu umhla weshumi elinane kule yeKhala (14 July 2017) ibinguMbo nomXesibe kwaNoofisi Komkhulu eMgojweni eXhorha kwelamaBomvana. Le ibiyimini enkulu ngeyona ndlela, imini yokombathiswa kweNkosi kumaBomvana kwiNkqila iBomvana Traditional Council, uNkosi uVuyani Gwebindlala, Ah! Zwelikhanyile. uNkosi u Zwelikhanyile ebethatha indawo kunina omzalayo umama uNoofisi Gwebindlala, iNkosikazi yongasekhoyo uNkosi uMelibhuwa kaVulindawo kwindlu ...Read More »

robotstxt: allowed

filter: keep


text:
Chapter 22
1 Xa umntu athe weba inkomo, nokuba yigusha, wayixhela, mhlawumbi wathengisa ngayo: makadliwe iinkomo zibe ntlanu ngenkomo leyo, izimvu zibe ne ngemvu leyo.
2 Ukuba isela lithe lafunyanwa ligqobha indlu, labethwa lafa, akukho tyala lagazi kulowo.
3 Ukuba liphunyelwe lilanga, lobakho ityala legazi kulowo. Loo nto maliyimisele ngokuzeleyo; ukuba alinanto, makuthengiswe ngalo ngenxa yobusela balo.
4 Ukuba ithe yafunyanwa isesandleni salo, okanye iphilile, loo nto ibiweyo, nokuba yinkomo, nokuba liesile, nokuba yigusha, maliyibuyise nganto mbini.
5 Xa umntu athe wadlisa intsimi, nokuba sisidiliya, wavulela iinkomo zakhe, zayidla intsimi yomnye: makamisele ngeyona nto intle yentsimi yakhe, nangeyona nto intle yesidiliya sakhe.
6 Xa kuthe kwatsha umlilo, wafumanana neentango, watshisa izitha zengqolowa, nokuba yemiyo, nokuba yintsimi: lowo uwutshisileyo makazimisele ezo zinto.
7 Xa athe umntu wanikela ummelwane wakhe imali, nokuba yimpahla, ukuba ayigcine, yaza yabiwa endlwini yaloo mntu: ukuba lithe lafunyanwa isela elo, maliyibuyekeze kabini.
8 Ukuba lithe alafunyanwa isela: umninindlu makasondezwe kuThixo, afunge ukuba akayiphathanga impahla yommelwane wakhe lowo.
9 Ngenxa yezinto zonke zokona, ngenxa yenkomo, ye-esile, yegusha, yengubo, nangenxa yezinto zonke ezidakileyo, ezifaniswayo: loo ndawo yabo bobabini yoya phambi koThixo; othe wagwetywa nguThixo, wombuyekeza kabini ummelwane wakhe.
10 Xa athe umntu wanika ummelwane wakhe iesile, nokuba yinkomo, nokuba yigusha, nokuba yiyiphi into ezitho zine, ukuba ayigcine; yaza yafa, mhlawumbi yaphuka, mhlawumbi yathinjwa, kungaboni bani:
11 makubekho ukufunga uYehova phakathi kwabo bobabini, ukuba akayiphathanga impahla yommelwane wakhe; makamkele oko umniniyo, loo mntu angayimiseli.
12 Ukuba ibiwe yabiwa ikuye, woyimisela kumniniyo.
13 Ukuba iqwengiwe, woyizisa ibe lingqina; makangayimiseli into eqwengiweyo.
14 Xa athe umntu waboleka inkomo kummelwane wakhe, yaza yaphuka, mhlawumbi yafa, engekho umniniyo, makayimisele.
15 Ukuba ithe yenzakala ekho umniniyo, makangayimiseli; ukuba ibithe yaqeshwa, ibe ihambele ingqesho yayo.
16 Xa athe umntu warhwebesha intombi engaganiweyo, walala nayo, woyilobola ibe ngumkakhe.
17 Ukuba uyise wayo walile kanye ukumnika, makarhole imali njengekhazi lazo iintombi.
18 Umkhafulikazi uze ungamyeki adle ubomi.
19 Bonke abathe balala inkomo, mababulawe bafe.
20 Obingelela kuthixo ongenguye uYehova yedwa, makasingelwe phantsi.
21 Umphambukeli uze ungamxinzeleli phantsi, ungamxini; kuba naningabaphambukeli nani ezweni laseYiputa.
22 Yonke into engumhlolokazi nenkedama uze ungayicinezeli.
23 Ukuba uthe wabacinezela nangayiphi na indlela, bakhala kum, ndokuva ukukhala kwabo;
24 uvuthe umsindo wam, ndinibulale ngekrele; babe ngabahlolokazi abafazi benu, babe ziinkedama abantwana benu.
25 Ukuba uthe wababoleka imali abantu bam abaziintsizana abanawe, uze ungabi kubo njengomboleki-mali: uze ungababizi nzala.
26 Ukuba ummelwane wakho ubambise ngengubo yakhe kuwe, woyibuyisela kuye lingekatshoni ilanga;
27 kuba yona ikukuphela kwesigubungelo anaso, yingubo yakhe yomzimba wakhe; wolala ngantoni ke? Kothi, xa athe wakhala kum, ndive; kuba ndinenceba.
28 UThixo uze ungamtshabhisi, nesikhulu ebantwini bakowenu uze ungasiqalekisi.
29 Indyebo yakho nencindi yemithi yakho, uze ungalibali ukundinika. Oonyana bakho bamazibulo uze undinike.
30 Uze wenjenjalo ngenkomo yakho, nangempahla yakho emfutshane: mayibe kunina iintsuku ezisixhenxe, uthi ngosuku lwesibhozo undinike.
31 Noba ngabantu abangcwele kum; inyama yento eqwengiweyo endle nize ningayidli; noyiphosa ezinjeni.


text:
Chapter 1
1 Bethe nje ke abaninzi bazamela ukucacisa ibali lezo zinto ziziziganeko phakathi kwethu,
2 njengoko basinikelayo abo, bathi kwasekuqaleni baba ngababoneli nabakhonzi balo ilizwi:
3 kwabonakala kulungile nakum, ndizilandile nje ngokucokisekileyo zonke, ndizekela kwasentloko, ukuba ndikubhalele ngokucacileyo, Tiyofilo odume kunene,
4 ukuze uyazi kakuhle ingqiniseko yamazwi owafundisiweyo ngomlomo.
5 Ngemihla kaHerode ukumkani wakwaYuda, kwaye kukho umbingeleli othile, ogama linguZekariya, engoweqela lika-Abhiya, nomfazi wakhe engowasezintombini zika-Aron, igama lakhe linguElizabhete.
6 Bebengamalungisa ke bobabini emehlweni kaThixo, behamba ngayo yonke imithetho nemimiselo yeNkosi, bengenakusoleka.
7 Baye bengenamntwana, ngokokuba uElizabhete ebengazali, kanjalo bobabini babesebekhulile.
8 Kwathi ke kaloku, ekubuphatheni ububingeleli bakhe ngexesha leqela lakhe phambi koThixo,
9 ngokwesiko lobubingeleli, kwaba liqashiso lakhe ukuba aqhumise ubulawu, akuba engene endaweni engcwele yeNkosi.
10 Yaye yonke inkitha yabantu ithandaza ngaphandle ngelixa lesiqhumiso.
11 Kwabonakala ke kuye isithunywa seNkosi, simi ngasekunene kwesibingelelo sesiqhumiso.
12 Wakhathazeka uZekariya, akusibona, wangenelwa kukoyika.
13 Sathi ke isithunywa eso kuye, Musa ukoyika, Zekariya, ngokokuba isikhungo sakho siviwe; wothi ke umfazi wakho uElizabhete akuzalele unyana, umthiye igama elinguYohane.
14 Uya kuba nokuvuya nokugcoba, bathi nabaninzi bakuvuyele ukuzalwa kwakhe.
15 Kuba uya kuba mkhulu emehlweni eNkosi, angakhe asele wayini nasiselo sinxilisayo; uya kuzaliswa nguMoya oyiNgcwele kwasekuzalweni kwakhe.
16 Nento eninzi ke yoonyana bakaSirayeli uya kuyibuyisela eNkosini uThixo wabo.
17 Yena uya kuhamba phambi kobuso bayo, enomoya enamandla kaEliya, ukuba azibuyisele iintliziyo zooyise kubantwana, nabangevayo kuko ukuqonda kwamalungisa, alungisele iNkosi abantu abalungisiweyo.
18 Wathi uZekariya kuso isithunywa, Ndiya kukwazi ngani na oko? Kuba mna ndimdala, waye nomfazi wam selekhulile.
19 Saphendula ke isithunywa, sathi kuye, Mna ndinguGabriyeli, oma phambi koThixo. Ndithunyiwe ukuba ndithethe kuwe, ndikushumayeze ezi ndaba zilungileyo.
20 Uyabona, uya kuba sisidenge, ungabi nako ukuthetha, kude kube yimini eziya kuthi zenzeke ngayo ezi zinto, ngenxa enokuba ungakholwanga ngamazwi am; aya kuzalisekiswa wona ngexesha lawo.
21 Baye abantu bemlindile uZekariya, bemangalisiwe kukulibala kwakhe endaweni engcwele leyo.
22 Uthe ke akuphuma, akaba nako ukuthetha kubo; baqonda ukuba ubone umbono endaweni engcwele apho, waye yena emana ukunqwala kubo, wahlala engathethi.
23 Kwathi yakuzaliseka imihla yombuso wakhe, wemka waya endlwini yakhe.
24 Emveni kwayo loo mihla ke, uElizabhete umfazi wakhe wathabatha, wazizimeza iinyanga zantlanu, esithi,
25 Yenjenje iNkosi kum ngemihla eyandikhangelayo, ukuba ikususe ukungcikiveka kwam phakathi kwabantu.
26 Ke kaloku ngenyanga yesithandathu, isithunywa esinguGabriyeli sathunyelwa nguThixo emzini welaseGalili, ogama liyiNazarete,
27 kwintombi, eganelwe indoda egama linguYosefu, yendlu kaDavide; laye igama lentombi leyo linguMariya.
28 Sangena isithunywa kuye, sathi, Vuya, wena ubabalweyo! INkosi inawe; usikelelwe wena phakathi kwabafazi.
29 Uthe ke akusibona, wee qhiphu umbilini ngenxa yelizwi laso; wayecamanga ukuba ungaba mbuliso mni na lo.
30 Sathi ke isithunywa kuye, Musa ukoyika, Mariya; kuba ubabalwe nguThixo.
31 Uyabona, uya kuthabatha esizalweni, uzale unyana, umthiye igama elinguYesu.
32 Yena uya kuba mkhulu, abizwe ngokuba nguNyana wOsenyangweni; iNkosi uThixo iya kumnika itrone kaDavide,
33 uyise, abe ngukumkani phezu kwendlu kaYakobi kude kube ngunaphakade, nobukumkani bakhe bungabi nasiphelo.
34 Wathi ke uMariya kuso isithunywa, Kuya kuthini na ukubakho oku, ndingazani nandoda nje?
35 Saphendula isithunywa sathi kuye, UMoya oyiNgcwele uya kuza phezu kwakho, athi namandla Osenyangweni akusibekele; kungoko loo nto ingcwele izalwa nguwe iya kubizwa ngokuba nguNyana kaThixo.
36 Uyabona, uElizabhete, ozalana nawe, naye umithe unyana ebudaleni bakhe; nale yinyanga yesithandathu kuye, lowo bekuthiwa ngongazaliyo;
37 ngokuba akukho nanye into eya kumnqabela yena uThixo.
38 Wathi ke uMariya, Nanko umkhonzazana weNkosi; makwenzeke kum ngokwelizwi lakho. Saza isithunywa semka kuye.
39 Ke kaloku, wesuka uMariya ngaloo mihla, wasinga kweleentaba ngobungxamo, emzini wakwaYuda;
40 wangena endlwini kaZekariya, wambulisa uElizabhete.
41 Kwathi, akuwuva uElizabhete umbuliso kaMariya, lwasuka lwaxhuma usana esizalweni sakhe, wesuka wazala nguMoya oyiNgcwele uElizabhete.
42 Wadanduluka ngezwi elikhulu, wathi, Unentsikelelo wena phakathi kwabafazi; sinentsikelelo nesiqhamo sesizalo sakho.
43 Kuhle ngani na kum, ukuthi unina weNkosi yam eze kum?
44 Kuba uyabona, kuthe lakubakho izwi lombuliso wakho ezindlebeni zam, lwasuka lwaxhuma usana ngokugcoba esizalweni sam.
45 Unoyolo lowo wakholwayo koko; ngokuba kuya kubakho inzaliseko yezo zinto zithethiweyo kuye yiNkosi.
46 Wathi uMariya: Umphefumlo wam uyenza nkulu iNkosi,
47 Nomoya wam ugcobile ngoThixo uMsindisi wam;
48 Ngokuba wakukhangela ukuthobeka komkhonzazana wakhe; Kuba, uyabona, ziya kuqala kwangoku ukuthi ndingonoyolo zonke izizukulwana;
49 Ngokuba wandenzela izinto ezinkulu uSomandla; Lingcwele igama lakhe.
50 Yaye inceba yakhe ikwizizukulwana ngezizukulwana Kwabo bamoyikayo.
51 Wenze amandla ngengalo yakhe, Wabachithachitha abanekratshi ekucingeni kweentliziyo zabo.
52 Wabawisa abanamandla ezitroneni zabo, Wabaphakamisa abathobekileyo.
53 Wahluthisa abalambileyo ngezinto ezilungileyo; Wabandulula abazizityebi belambatha.
54 Wasiza uSirayeli, umkhonzi wakhe, Ngokukhumbula inceba yakhe;
55 Njengoko wathethayo koobawo bethu, KuAbraham nakwimbewu yakhe ngonaphakade.
56 Wahlala ke uMariya naye iinyanga ngathi zaba ntathu, waza wabuyela ekhaya.
57 Ke kaloku, ixesha likaElizabhete lazaliseka lokuba azale; wazala unyana.
58 Beva abamelwane nemizalwane yakhe, ukuba iNkosi iyenze nkulu inceba yayo kuye, baye ke bevuyisana naye.
59 Kwathi ngomhla wesibhozo, beza kumalusa umntwana; baye bemthiya igama likayise, besithi nguZekariya;
60 koko waphendulayo unina, wathi, Hayi; uya kubizwa ngokuba nguYohane.
61 Bathi kuye, Akukho namnye ubizwa ngelo gama kwimizalwane yakho.
62 Baye ke benqwala kuyise besithi, angathanda ukuba athiweni na ukubizwa.
63 Wabiza icwecwana, wabhala esithi, Igama lakhe nguYohane. Bamangaliswa bonke.
64 Wavuleka ke kwaoko umlomo wakhe, lwathukululeka nolwimi lwakhe, wamana ethetha, ebonga uThixo.
65 Kwehla ukoyika phezu kwalo lonke umelwane lwabo; kwaye kulo lonke eleentaba lakwaYuda kuxoxwa ngazo zonke ezi zinto.
66 Bathi bonke abazivayo, bazibeka entliziyweni yabo, besithi, Azi uya kuba yintoni na lo mntwana? Saye isandla seNkosi sinaye.
67 UZekariya uyise wazala nguMoya oyiNgcwele, waprofeta esithi:
68 Mayibongwe iNkosi, uThixo kaSirayeli, Ngokuba ibavelele yabakhulula ngentlawulelo abantu bayo.
69 Yasiphakamisela uphondo losindiso Endlwini kaDavide, umkhonzi wayo,
70 Njengoko yathethayo ngomlomo wabangcwele, ababengabaprofeti bayo kwasephakadeni;
71 Usindiso lokusisindisa ezintshabeni zethu, nasesandleni sabo bonke abo basithiyayo;
72 Ukubenzela inceba oobawo bethu, Nokukhumbula umnqophiso wayo ongcwele,
73 Isifungo eyasifungela uAbraham ubawo wethu,
74 Sokusinika ukuba sithi, sihlangulwe esandleni seentshaba zethu, Siyikhonze singenakoyika,
75 Ngobungcwele nangobulungisa emehlweni ayo, yonke imihla yobomi bethu.
76 Nawe, mntwana, uya kubizwa ngokuba ungumprofeti wOsenyangweni, Kuba uya kuhamba phambi kobuso beNkosi, ulungise iindlela zayo,
77 Ukuze ubanike abantu bayo ukwaziwa kosindiso Ngoxolelo lwezono zabo,
78 Ngenxa yenceba nemfesane yoThixo wethu, Othe ngaye wasivelela umso wasenyangweni,
79 Ukuba ukhanye kwabo bahleliyo emnyameni, nasethunzi nilokufa, Ukuba uzingenise iinyawo zethu endleleni yoxolo.
80 Wakhula umntwana, waya esomelela ngomoya; waye esentlango, kwada kwayimini yokubonakalaliswa kwakhe kuSirayeli.


text:
1
UBhetsaleli wayenza ityeya ngomngampunzi. Ubude bayo baba ziikubhite zombini ezinesiqingatha, ububanzi bayo baba yikubhite enesiqingatha, ukuphakama kwayo kwayikubhite enesiqingatha.
2
Wayaleka ngegolide ecocekileyo ngaphakathi nangaphandle, wayithi jize ngesithsaba segolide.
3
Wayityhidela amakhonkco egolide amane, emilenzeni yayo yomine: amakhonkco amabini ngeli icala, amakhonco amabini ngeliya icala.
4
Wenza izibonda ngomngampunzi, wazaleka ngegolide;
5
wazifaka izibonda ezo emakhonkcweni asemacaleni etyeya, ukuba ithwalwe ngazo.
6
Wenza isihlalo sokucamagusha ngegolide ecocekileyo. Ubude baso baba ziikubhite ezimbini ezinesiqingatha, ububanzi baso baba yikubhite enesiqingatha.
7
Wenza iikerubhi zambini ngegolide, ukuzenza wazikhanda; zavela eziphelweni zozibini zesihlalo sokucamagusha:
8
enye ikerubhi ivele esiphelweni esi, enye ikerubhi ivele esiphelweni esiya. Wazenza iikerubhi esihlalweni sokucamagusha, zavela eziphelweni zaso zozibini.
9
Iikerubhi zolula amaphiko phezulu, zasisithelisa ngamaphiko azo isihlalo sokucamagusha; ubuso bazo bakhangelana, babheka esihlalweni sokucamagusha ubuso beekerubhi.
10
Wenza netafile ngomngampunzi; ubude bayo baba ziikubhite ezimbini, ububanzi bayo baba yikubhite, ukuphakama kwayo kwaba yikubhite enesiqingatha.
11
Wayaleka ngegolide ecocekileyo, wayithi jize ngesithsaba segolide.
12
Wayenzela ngeenxa zonke udini olungangobubanzi besandla, udini lwayo waluthi jize ngesithsaba segolide.
13
Wayityhidela amakhonkco egolide amane, wawafaka amakhonkco ezimbombeni zone ezisemilenzeni yayo yomine.
14
Aba kufuphi nokuhlangana kodini amakhonkco lawo, aba ziindawo zokufaka izibonda zokuyithwala itafile.
15
Wenza izibonda ezo ngomngampunzi, wazaleka ngegolide, ukuba ithwalwe ngazo itafile.
16
Wenza impahla ephezu kwetafile, izikotile zayo, nemicephe yayo, neenkamba zayo, neendebe zayo ekwakuthululwa ngazo, wazenza ngegolide ecocekileyo.
17
Wenza nesiphatho sezibane ngegolide ecocekileyo. Ukusenza wasikhanda isiphatho eso, nesikhondo saso, nesibili saso, neendebe zaso, namaqhina aso, neentyantyambo zaso, zivele kwakuso.
18
Amasebe amathandathu avela emacaleni aso: amasebe amathathu esiphatho avela kweli icala laso, amasebe amathathu esiphatho avela kweliya icala laso.
19
Zaba ntathu iindebe ezifana neentyantyambo zeamangile kweli isebe, zineqhina nentyantyambo; neendebe ezintathu ezifana neentyantyambo zeamangile zaba kweliya isebe, zineqhina nentyantyambo. Kwaba njalo kumasebe omathandathu avela esiphathweni eso.
20
Zaba ne iindebe esiphathweni ezifana neentyantyambo zeamangile, zinamaqhina aso neentyantyambo zaso.
21
Yaba liqhina phantsi kwamasebe amabini livela kuso, yaliqhina phantsi kwamasebe amabini livela kuso, yaliqhina phantsi kwamasebe amabini livela kuso, angawamasebe amathandathu avela kuso.
22
Amaqhina awo namalungu awo avela kuso sonke, saba ngumkhando wamnye wegolide ecocekileyo.
23
Wenza izibane zaso zasixhenxe, nezifinyiso zaso, neengcedevu zaso, ngegolide ecocekileyo.
24
Wasenza ngetalente yegolide ecocekileyo, neempahla zaso zonke.
25
Wenza nesibingelelo sokuqhumisela ngomngampunzi. Ubude baso baba yikubhite, ububanzi baso baba yikubhite, saba mbombo-ne; ukuphakama kwaso kwaziikubhite ezimbini; zaphuma kuso iimpondo zaso.
26
Wasaleka ngegolide ecocekileyo umphezulu waso, namacala aso ngeenxa zonke, neempondo zaso, wasithi jize ngesithsaba segolide.
27
Wasenzela amakhonkco amabini ngegolide, phantsi kwesithsaba saso ezimbombeni zaso ezimbini, emacaleni aso omabini, aziindawo zezibonda ukuba sithwalwe ngazo.
28
Wazenza izibonda ngomngampunzi, wazaleka ngegolide.
29
Wenza neoli engcwele yokuthambisa, nesiqhumiso esimnandi esingangxengelelweyo, umsebenzi womqholi ke lowo.


text:
ICANDELO 1
UMdali Unika Abantu IParadesi
UThixo udala ummandla wendalo nezinto eziphilayo emhlabeni; udala abantu abafezekileyo, indoda nomfazi, ababeke kumyezo omhle, aze abanike imithetho abafanele bayithobele
LA MAZWI alandelayo kuthiwa yeyona ntshayelelo idumileyo kwezakha zabhalwa. “Ekuqaleni uThixo wadala amazulu nomhlaba.” (Genesis 1:1) Ngesi sivakalisi silula nesinamandla, iBhayibhile isichazela ngoyena Mntu ubalulekileyo kwiZibhalo Ezingcwele—uThixo usomandla, uYehova. Indinyana yokuqala yeBhayibhile ithi uThixo unguMdali wendalo iphela kuquka isijikelezi-langa esihlala kuso. Iindinyana ezilandelayo zisichazela ngezihlandlo ezide zamaxesha, abizwa ngokuba ziintsuku, apho uThixo wasilungiselela umhlaba ukuze sihlale kuwo, esenza zonke izinto ezimangalisayo zendalo.
Kwizinto ezidalwe nguThixo emhlabeni, eyona ibalulekileyo ngumntu. Yena wamenza ngomfanekiso wakhe—wakwazi ukubonakalisa iimpawu zikaThixo, njengothando nobulumko. UThixo wamenza ngothuli lomhlaba. Wamthiya igama lokuba nguAdam, waza wambeka eparadesi—umyezo wase-Eden. Kuloo myezo uThixo watyala imithi emihle nevelisa iziqhamo.
UThixo wabona kufanelekile ukwenzela umntu iqabane. Esebenzisa ubambo luka-Adam, uThixo wamenzela umfazi, waza wathiywa igama lokuba nguEva. Engakwazi ukuzibamba uAdam wadanduluka esithi: “Ekugqibeleni eli ke lithambo lasemathanjeni am nenyama yasenyameni yam.” UThixo wathi: “Kungenxa yoko le nto indoda iya kumshiya uyise nonina, inamathele emfazini wayo baze babe nyama-nye.”—Genesis 2:22-24; 3:20.
UThixo wanika uAdam noEva imiyalelo emibini. Kowokuqala, wabayalela ukuba bawulime umhlaba, bawunyamekele, baze bawuzalise ngabantwana. Kowesibini, wabaxelela ukuba phakathi kwemithi emininzi eyayikuloo myezo, sisiqhamo somthi nje omnye ababengamele basitye, “umthi wokwazi okulungileyo nokubi.” (Genesis 2:17) Xa bengamthobeli, babeza kufa. Ngaloo miyalelo, uThixo wayebanika ithuba lokubonisa ukuba bayavuma ukulawulwa nguye. Ukumthobela kwakuya kubonisa ukuba bayamthanda yaye banombulelo ngoko abenzele kona. Sasingekho isizathu sokuba bangavumi ukulawulwa nguye. Babengenaso nasinye isiphako abo bantu bafezekileyo. IBhayibhile ithi: “UThixo wazibona zonke izinto awayezenzile, khangela! zilunge gqitha.”—Genesis 1:31.
—Oku kusekelwe kwiGenesis isahluko 1 nesesi-2.


text:
Ngaba ungathanda ukufunda eli nqaku ngolu lwimi:
Phulaphula UThixo Uze Uphile Ngonaphakade
ICANDELO 4
Baphulaphula USathana—Waba Yintoni Umphumo?
Baphulaphula USathana—Waba Yintoni Umphumo?
UAdam noEva abazange bamthobele uThixo, ngenxa yoko bafa. Genesis 3:6, 23
UEva waphulaphula inyoka waza watya isiqhamo. Emva koko wanika uAdam, naye watya.
Loo nto bayenzayo yayiphosakele—yayisisono. UThixo wabagxotha kwikhaya labo eliyiParadesi.
Bona nabantwana babo baphila nzima. Baluphala baza bafa. Abazange baye kwelemimoya; bafa.
Abafileyo bafana nje nothuli. Genesis 3:19
Siyafa kuba siyinzala ka-Adam noEva. Abafileyo abakwazi kubona, ukuva okanye ukwenza nantoni na.—INtshumayeli 9:5, 10.
Yayingeyonjongo kaYehova ukuba abantu bafe. Kungekudala uza kubavusa abo bafileyo. Ukuba bayamphulaphula, baza kuphila ngonaphakade.
Funda Okungakumbi
Iindaba Ezilungileyo Ezivela KuThixo!
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.
Iindaba Ezilungileyo Ezivela KuThixo!
Kwenzeka ntoni kuthi xa sisifa? Ngaba siya kuze sibabone kwakhona abantu bethu esibathandayo abaye bafa?
Iindaba Ezilungileyo Ezivela KuThixo!
IBhayibhile ithembisa ukuba kuza ixesha abaza kuvuswa ngalo abantu abaninzi abaswelekileyo njengokuba kwavuswa uLazaro.
Yithumele
Yithumele
PHULAPHULA UTHIXO UZE UPHILE NGONAPHAKADE
IsiXhosa
Baphulaphula USathana—Waba Yintoni Umphumo?
https://assetsnffrgf-a.akamaihd.net/assets/m/1102011083/univ/art/1102011083_univ_sqr_xl.jpg


text:
INDLELA YOKUPHILA YAMAKRISTU
Ukuphucula Ubuchule Bethu Bokushumayela—Ukubuyela
ISIZATHU SOKUBA KUBALULEKILE: Abantu abaninzi abanomdla kwisigidimi soBukumkani bafuna inyaniso ngoThixo. (Isa 55:6) Ukuze sibafundisa kakuhle, kufuneka simane sibuyela kubo. Abantu baneengxaki ezingafaniyo, ngoko iindlela esibenza babe nomdla ngazo ziza kwahluka. Kodwa ke, siya kuphumelela ukuba silungiselela kakuhle ngalo lonke ixesha siza kubuyela, sinenjongo yokuqalisa isifundo seBhayibhile.
INDLELA ONOKWENZA NGAYO:
Zimisele ukubuyela ngokukhawuleza, mhlawumbi emva kweentsuku ezimbalwa.—Mat 13:19
Yiba nobuhlobo uze ube nembeko. Zama ukuzola
Qala ngokubulisa ngobubele. Mbize ngegama lakhe umntu. Mkhumbuze isizathu sokuba ubuyele—mhlawumbi ukuze uphendule umbuzo, umphathele imagazini yakutshanje, umbonise iwebhsaythi, umdlalele ividiyo okanye umbonise indlela esiqhutywa ngayo isifundo seBhayibhile. Ncokolani ngaloo nto afuna nithethe ngayo nokuba ubungazi kuthetha ngayo.—Fil 2:4
Nkcenkceshela imbewu yenyaniso etyalwe entliziyweni yakhe ngokumfundela iSibhalo mhlawumbi umshiyele incwadi. (1Ko 3:6) Zama ukuba ngumhlobo wakhe
Yenza amalungiselelo okubuyela


text:
Chapter 2
1 Kwathi ekuza kumnyuseni kukaYehova uEliya ngomoya ovuthuzayo, ukuba aye emazulwini, wabe uEliya ehamba noElisha, besuka eGiligali.
2 Wathi uEliya kuElisha, Khawuhlale apha; ngokuba uYehova undithume eBheteli. Wathi uElisha, Ehleli nje uYehova, uhleli nje umphefumlo wakho, andiyi kwahlukana nawe. Behla ke, baya eBheteli.
3 Baphuma oonyana babaprofeti, ababeseBheteli, baya kuElisha, bathi kuye, Uyazi na kodwa ukuba namhlanje uyayisusa uYehova inkosi yakho entlokweni yakho? Wathi, Ndiyayazi loo nto; yithini cwaka.
4 Wathi uEliya kuye, Elisha, khawuhlale apha; ngokuba uYehova undithume eYeriko. Wathi, Ehleli nje uYehova, uhleli nje umphefumlo wakho, andiyi kwahlukana nawe. Bangena ke eYeriko.
5 Beza oonyana babaprofeti ababeseYeriko kuElisha, bathi kuye, Uyazi na kodwa ukuba namhla uyayisusa uYehova inkosi yakho entlokweni yakho? Wathi, Ndiyayazi loo nto; yithini cwaka.
6 Wathi uEliya kuye, Khawuhlale apha; ngokuba uYehova undithume eYordan. Wathi, Ehleli nje uYehova, uhleli nje umphefumlo wakho, andiyi kwahlukana nawe. Bahamba ke bobabini.
7 Kwahamba amadoda amashumi mahlanu koonyana babaprofeti, afika ema mgama malunga nabo. Bona bema bobabini ngaseYordan.
8 UEliya wayithabatha ingubo yakhe enkulu, wayisonga, wabetha ngayo emanzini; ahluka, asinga ngapha nangapha; bawela bobabini komile.
9 Kwathi, xa bawelileyo, wathi uEliya kuElisha, Cela into, ndikwenzele, ndingekasuswa kuwe. Wathi uElisha, Mandizuze izahlulo ezibini zomoya wakho.
10 Wathi, Ucele into enzima; kodwa ke ukuba uthe wandibona ukususwa kwam kuwe, koba njalo, ukuba akuthanga undibone, akuyi kuba njalo.
11 Kwathi, besahamba, behamba bethetha, kwabonakala inqwelo yomlilo namahashe omlilo; yabahlula bobabini, wenyuka uEliya ngomoya ovuthuzayo, waya emazulwini.
12 UElisha akukubona oko, wadanduluka, wathi, Bawo, bawo, nqwelo yokulwa yakwaSirayeli, nabamahashe ayo! Akaba sambona. Wazibamba ezakhe iingubo, wazikrazula zaziqwenga zibini;
13 wayichola ingubo enkulu kaEliya, eyayiwe kuye; wabuya, wafika wema elunxwemeni lweYordan.
14 Wayithabatha ingubo enkulu kaEliya, eyayiwe kuye, wabetha ngayo emanzini, wathi, Uphi na uYehova, uThixo kaEliya, yena kanye? Wabetha ke emanzini; ahluka, asinga ngapha nangapha; wawela uElisha.
15 Bambona oonyana babaprofeti ababeseYeriko malunga naye, bathi, Umoya kaEliya uhleli kuElisha. Baya kumkhawulela, baqubuda kuye.
16 Bathi kuye, Yabona, kukho kubakhonzi bakho amadoda amashumi mahlanu anobukroti; makhe aye kuyifuna inkosi yakho, ukuba uMoya kaYehova akayifukulanga na, wayiphosa entabeni ethile, nokuba kusemfuleni othile. Wathi, Musani ukuwathuma.
17 Bamjoka, wada waneentloni, wathi, Wathumeni. Bawathuma ke amadoda amashumi mahlanu; amfuna iintsuku ezintathu, akamfumana.
18 Abuya eza kuye; waye eseYeriko, wathi kuwo, Ndibe ndingatshongo na kuni ukuthi, Musani ukuya?
19 Athi amadoda aloo mzi kuElisha, Uyabona, ukuma kwalo mzi kuhle, njengoko ibonayo inkosi yethu; ke amanzi mabi, nalo mhlaba awuniki nto.
20 Wathi, Ndiziseleni isitya esitsha, nigalele ityuwa kuso. Amzisela ke.
21 Waphuma, waya apho aphuma khona amanzi, wayigalela kuwo ityuwa, wathi, Utsho uYehova ukuthi, Ndiwaphilisile la manzi; akusayi kuba saphuma kufa kuwo, nakunganiki.
22 Aphila ke amanzi lawo unanamhla, ngokwelizwi likaElisha awalithethayo.
23 Wenyuka apho waya eBheteli. Uthe xa anyuka ngendlela, kwaphuma usapho lwamgculela, lwathi kuye, Nyuka, nkqayindini! Nyuka, nkqayindini!
24 Wabheka ngasemva, walubona, waluqalekisa egameni likaYehova. Kwaphuma iibherekazi zambini ehlathini, zabaqwenga abantwana abamashumi mane anababini kulo.
25 Wesuka khona, waya entabeni yeKarmele; wesuka khona, wabuyela kwaSamari.


text:
Chapter 31
1 Waya uMoses, wawathetha la mazwi kumaSirayeli onke,
2 wathi kuwo, Ndiminyaka ilikhulu elinamanci mabini namhla ndizelwe. Andisenako ukuphuma nokungena; noYehova uthe kum, Akusayi kuyiwela le Yordan.
3 NguYehova uThixo wakho owela phambi kwakho; wozitshabalalisa ezo ntlanga phambi kwakho, uzithimbe. NguYoshuwa owela phambi kwakho, njengoko wathethayo uYehova.
4 Uya kwenza uYehova kuzo njengoko wenzayo kuSihon nakuOgi, ookumkani bama-Amori, nakwilizwe labo, awabatshabalalisayo;
5 azinikele kuni uYehova; nenze kuzo ngokomthetho wonke endiniwiseleyo.
6 Yomelelani nikhaliphe: musani ukoyika, musani ukungcangcazela ebusweni bazo. Ngokuba nguYehova uThixo wakho ohamba nawe; akayi kukuyekela, akayi kukushiya.
7 UMoses wambiza ke uYoshuwa, wathi kuye emehlweni amaSirayeli onke, Yomelela ukhaliphe; kuba wena uya kungena naba bantu kwelo zwe wafungayo kooyise uYehova ukuba wobanika; wena uya kubadlisa ilifa.
8 NguYehova ohamba phambi kwakho; yena uya kuba nawe; akayi kukuyekela, akayi kukushiya. Uze ungoyiki, ungaqhiphuki mbilini.
9 Wawubhala uMoses lo myalelo, wawunika ababingeleli, oonyana bakaLevi, ababethwala ityeya yomnqophiso kaYehova, namadoda amakhulu akwaSirayeli onke.
10 UMoses wabawisela umthetho, esithi, Ekupheleni kweminyaka esixhenxe, ngexesha elimisiweyo lomnyaka woyekelelo, emthendelekweni weminquba,
11 ekuzeni kubonakala kwamaSirayeli onke phambi koYehova uThixo wakho, kuloo ndawo aya kuyinyula, wowulesa lo myalelo phambi kwamaSirayeli onke ezindlebeni zawo.
12 Bobizelwa ndawonye abantu, amadoda, nabafazi, nabantwana, nomphambukeli wakho osemasangweni akho, ukuze beve, nokuze bafunde, bamoyike uYehova uThixo wenu, bagcine ukuwenza onke amazwi alo myalelo;
13 beve noonyana babo abangaziyo, bafunde ukumoyika uYehova uThixo wenu, yonke imihla enidla ubomi ngayo, kuloo mhlaba eniwela iYordan nisiya kuwuma.
14 Wathi uYehova kuMoses, Yabona, isondele imihla yakho yokuba ufe. Biza uYoshuwa, niye nime ententeni yokuhlangana, ndimyale. Baya ooMoses noYoshuwa, bema ententeni yokuhlangana.
15 Wabonakala uYehova ententeni emqulwini welifu. Wamana umi umqulu welifu phezu komnyango wentente.
16 Wathi uYehova kuMoses, Yabona, uya kulala nooyihlo; basuke aba bantu bahenyuze ngokulandela thixo bambi belo zwe bangena kulo phakathi kwalo, bandishiye, bawaphule umnqophiso wam endiwenze nabo;
17 uvuthe umsindo wam kubo ngaloo mini, ndibashiye, ndibusithelise ubuso bam kubo, babe ngabokudliwa kuthi tu, bafunyanwe bububi obuninzi naziimbandezelo; bathi ngaloo mini, Akungenxa yokuba engekho na uThixo wam phakathi kwam, le nto ndifunyenwe bobu bubi?
18 Ke mna ndiya kubusithelisa kuphele ubuso bam ngaloo mini, ngenxa yobubi bonke ababenzileyo; ngokuba bejike baya thixweni bambi.
19 Kaloku ke zibhaleleni le ngoma, niyifundise oonyana bakaSirayeli, niyibeke emlonyeni wabo, ukuze le ngoma ibe lingqina lam koonyana bakaSirayeli.
20 Kuba ndiya kubangenisa kuwo umhlaba endafunga kooyise ngawo, obaleka amasi nobusi, badle bahluthe, batyebe; bajike baye thixweni bambi, babakhonze, bandigibe, bawaphule umnqophiso wam.
21 Kothi, xa bathe bafunyanwa bububi obuninzi naziimbandezelo, isuke le ngoma iphendule phambi kwabo, ibe lingqina: kuba ayisayi kulityalwa imke emlonyeni wembewu yabo; kuba ndiyakwazi ukucamanga kwabo abakwenzayo namhla, ndingekabangenisi nje’kwelo zwe ndifunge ngalo.
22 Wayibhala uMoses loo ngoma ngaloo mini, wayifundisa oonyana bakaSirayeli.
23 Wammisela uYoshuwa unyana kaNun umthetho; wathi, Yomelela, ukhaliphe, kuba uya kubangenisa wena oonyana bakaSirayeli kwelo zwe ndabafungela lona. Ndiya kuba nawe mna.
24 Kwathi, akugqiba uMoses ukuwabhala amazwi alo myalelo encwadini ada agqitywa,
25 uMoses wabawisela umthetho abaLevi, ababethwala ityeya yomnqophiso kaYehova, esithi,
26 Yithabatheni incwadi yalo myalelo, niyibeke ecaleni letyeya yomnqophiso kaYehova uThixo wenu, ibe lingqina khona kuni.
27 Ngokuba ndiyazazi iinkani zakho, nentamo yakho elukhuni. Yabonani, ndisadla ubomi nje, ndisenani, namana niphikisana noYehova; kobeka phi na emva kokufa kwam?
28 Bizelani ndawonye onke amadoda amakhulu ezizwe zenu, nababhali benu, beze kum, ndiwathethe la mazwi ezindlebeni zabo, ndingqinisise amazulu nehlabathi ngabo.
29 Kuba ndiyazi ukuba, emva kokufa kwam, niya kuzonakalisa kanye, nityeke endleleni endiniwisele umthetho ngayo, nihlelwe bububi ekupheleni kwemihla; ngokuba niya kwenza ububi phambi koYehova, ukuba nimqumbise ngomsebenzi wezandla zenu.
30 Wawathetha ke uMoses ezindlebeni zebandla lonke lakwaSirayeli amazwi ale ngoma, ada agqitywa:


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Ngoko ke, ekubeni sinazo ezi zithembiso,+ zintanda, masizihlambulule+ kuko konke ukudyobheka kwenyama nokomoya,+ sigqibelelisa ubungcwele sisoyika uThixo.+
2 Sivuleleni igumbi.+ Akukho bani simenze bubi, akukho bani simonakalisileyo, akukho bani simxhaphazileyo.+
3 Andikutsho oku ukuze ndinigwebele isohlwayo. Kuba ngaphambili ndithe nisezintliziyweni zethu ukuze nife, niphile kunye nathi.+
4 Ndinenkululeko enkulu yokuthetha kuni. Ndiqhayisa kakhulu ngani.+ Ndizaliswe yintuthuzelo,+ ndiyaphuphuma luvuyo kuyo yonke inkxwaleko yethu.+
5 Enyanisweni, ekufikeni kwethu eMakedoni,+ inyama yethu ayizange ifumane kukhululeka,+ kodwa saqhubeka sixhwaleka+ ngandlela zonke—kwakukho imilo ngaphandle, iluloyiko ngaphakathi.
6 Noko ke uThixo, obathuthuzelayo+ abo badakumbileyo, wasithuthuzela ngobukho bukaTito;
7 kanti kungengabukho bakhe bodwa, kodwa nangokuthuthuzeleka kwakhe kuni, njengoko wasiphathela kwakhona ingxelo+ engokundilangazelela kwenu, nokundizilela kwenu, nenzondelelo yenu ngam; kangangokuba ndaba nemihlali nangakumbi.
8 Ngoko ke kwanokuba ndanenza buhlungu ngencwadi yam,+ andizisoli. Kwanokuba ekuqaleni ndazisola, (ndiyabona ukuba laa ncwadi yanenza buhlungu, nakuba kodwa kwakukokwethutyana,)
9 ngoku ndinemihlali, kungekhona ngenxa nje yokuba naba buhlungu, kodwa ngenxa yokuba naba buhlungu ukusa ekuguqukeni;+ kuba naba buhlungu ngendlela yobuthixo,+ ukuze ningonakalelwa kuyo nantoni na ngenxa yethu.
10 Kuba ukuba buhlungu ngendlela yobuthixo kusingisa enguqukweni esa elusindisweni ekungekho kuzisola ngayo;+ kodwa ukuba buhlungu kwehlabathi kuvelisa ukufa.+
11 Khangelani! indlela enkulu ngayo inyameko okuyivelisileyo ukuba buhlungu kwenu ngendlela yobuthixo,+ kuba nitsho nazihlambulula, nacaphuka, nanoloyiko, nanolangazelelo, nanenzondelelo, nabulungisa ububi!+ Kuzo zonke iinkalo nizibonakalise ninyulu kulo mbandela.
12 Ngokuqinisekileyo, nangona ndanibhalelayo, ndakwenza oko, kungekhona ngenxa yalowo wenza ububi,+ kungekhona nangenxa yalowo wenziwa ububi, kodwa ukuze inyameko yenu ngathi ibonakaliswe phakathi kwenu emehlweni kaThixo.
13 Kungenxa yoko le nto siye sathuthuzeleka.
Noko ke, ukongezelela kwintuthuzelo yethu saba nemihlali kakhulu ngenxa yovuyo lukaTito, ngenxa yokuba nonke niye nawuhlaziya umoya wakhe.+
14 Kuba ukuba bendiqhayise ngani kuye, andibanga nazintloni; kodwa njengoko sizithethe ngenyaniso zonke izinto kuni, ngokunjalo nokuqhayisa+ kwethu phambi koTito kuye kwangqineka kuyinyaniso.
15 Kanjalo, umsa wakhe mkhulu ngakumbi ngakuni, ngoxa ekhumbula intobelo+ yenu nonke, indlela enamamkela ngayo ngoloyiko nokungcangcazela.
16 Ndinemihlali kuba ngandlela zonke ndisenokomelela kakhulu ngenxa yenu.+
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
2 Korinte 7
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 “Ekumphiliseni kwam uSirayeli,+ isiphoso sikaEfrayim siya kutyhilwa,+ nezinto ezimbi zaseSamariya;+ kuba baxokile,+ isela lingenile; netutu liyaxhabasha ngaphandle.+
2 Yaye abatsho entliziyweni yabo+ ukuba bonke ububi babo ndiya kubukhumbula.+ Ke izenzo zabo zibangqongile.+ Ziphambi kobuso bam.+
3 Bamenza abe nemihlali ukumkani ngobubi babo, yaye, benza zibe nemihlali iinkosana ngeenkohliso zabo.+
4 Bonke bangabakrexezi,+ njengeziko elibaswa ngumbhaki, oyekayo ukukhwezela emva kokuxova intlama ide inyuke.
5 Ngaloo mini kakumkani wethu, iinkosana zizigulisile+—kukho umsindo ngenxa yewayini.+ Usitsalile isandla sakhe kunye nabagculeli.
6 Kuba basondeza intliziyo yabo kufuphi neziko;+ liyavutha ngaphakathi kubo.+ Ubusuku bonke umbhaki wabo ulele; kusasa iziko liyavutha njengomlilo odangazelayo.+
7 Bashushu, bonke, njengeziko, yaye bayabaqwenga abagwebi babo. Ookumkani babo bonke bawile;+ akakho namnye kubo omemezayo kum.+
8 “Ke uEfrayim, uxubana nezizwana.+ UEfrayim ube liqebengwana elibusazinge elingaguqulwanga ngelinye icala.+
9 Abasemzini bawadle bawagqiba amandla akhe,+ yaye yena akakwazi oko.+ Kwakhona, izimvi ziphezu kwakhe, kodwa yena ngokwakhe akakwazi oko.
10 Yaye ikratshi likaSirayeli lingqinile ebusweni bakhe,+ yaye akabuyelanga kuYehova uThixo wakhe,+ akamfunanga ngenxa yako konke oku.+
11 Yaye uEfrayim ungqineke efana nehobe+ elimathileyo elingenantliziyo.+ Babiza eYiputa;+ baya eAsiriya.+
12 “Nayiphi na indlela abayihambayo, ndiya kuwaneka phezu kwabo umnatha wam.+ Njengezidalwa eziphaphazelayo zasemazulwini ndiya kubahlisa.+ Ndiya kubaqeqesha ngokuvumelana nengxelo yendibano yabo.+
13 Yeha ke bona,+ kuba basabile kum!+ Kukuphangwa kubo, kuba banxaxhile kum! Yaye ndiya kuqhubeka ndibakhulula ngentlawulelo,+ kodwa bona bathethe ubuxoki nxamnye nam.+
14 Yaye abamemezanga kum ukucela uncedo ngentliziyo yabo,+ nangona babeqhubeka bebhomboloza kwiimandlalo zabo. Ngenxa yokudla kwabo okuziinkozo newayini enencasa bahlala bengoongqikana;+ bayandijikela.+
15 Mna ndiyaqeqesha;+ ndiyazomeleza iingalo zabo,+ kodwa baqhubeka beceba okubi ngam.+
16 Baye babuya, kodwa ababuyelanga kophezulu;+ bafane nesaphetha esityeketyeke.+ Iinkosana zabo ziya kuwa ngekrele ngenxa yokuqalekisa kolwimi lwazo.+ Oku kuya kuba kukugculelwa kwabo elizweni laseYiputa.”+
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
Hoseya 7
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO | AWUNGETHANDI UKUFUNDA IBHAYIBHILE?
Kutheni Umele Ufunde IBhayibhile?
Yintoni injongo yobomi?
Kutheni abantu besezintlungwini ezingaka ibe besifa?
Lisiphathele ntoni ikamva?
Ngaba uThixo undikhathalele?
Awukhe uzibuze imibuzo enjengale? Ukuba kunjalo, akuwedwa. Emhlabeni wonke abantu bajikajikana nale mibuzo. Ziyafumaneka phofu iimpendulo zayo?
Izigidi zabantu zingathi, “Ewe!” Ngoba? Kuba ziye zaneliseka ziimpendulo ezizifumene eBhayibhileni. Wena awungethandi ukwazi ukuba iBhayibhile ithini xa iphendula? Ukuba kunjalo, mhlawumbi ungakuvuyela ukufunda iBhayibhile namaNgqina kaYehova. *
Yinyani kona ukuba xa kuthethwa ngeBhayibhile abanye badla ngokuthi: “Ndixakekile.” “Inzima kakhulu.” “Andifuni kuzibophelela.” Kodwa abanye babona ngeny’ indlela. Bayalivuyela ithuba lokwazi oko kufundiswa yiBhayibhile. Nantsi eminye imizekelo:
“Ndakhe ndakhonza eRoma nakwicawa yamaProtestanti, ndaya kwitempile yamaSikh, ndazama unqulo lwamaBhuda, ndaza ndafundela nobufundisi eyunivesithi. Phantsi kwezo nzame, uninzi lwemibuzo endandinayo ngoThixo ayizange iphenduleke. Ngenye imini ndafikelwa liNgqina likaYehova kwam. Iimpendulo zalo ezisekelwe eBhayibhileni zandivuyisa kangangokuba ndavuma ukufunda nalo iBhayibhile.”—UGill waseNgilani.
“Ndandinemibuzo emininzi ngobomi, kodwa ndandingaziva ncam iimpendulo zomfundisi wam. Ndancendwa liNgqina kaYehova elayiphendula yonke imibuzo endandinayo ngeBhayibhile nje kuphela. Xa landibuza ukuba ndingathanda ukufunda okungakumbi, ndalixhakamfula elo thuba.”—UKoffi waseBenin.
“Ndandisoloko ndizibuza ngemeko yabafi. Ndandikholelwa ukuba bayakwazi ukwenzakalisa abaphilayo, kodwa ndandifuna ukwazi oko kuthethwa yiBhayibhile. Ngoko ke, ndaqalisa ukufunda iBhayibhile nomhlobo wam oliNgqina.”—UJosé waseBrazil.
“Ndazama ukuzifundela iBhayibhile, kodwa ndandingayiva. Ndaye ndafikelwa ngamaNgqina kaYehova aza andicacisela iziprofeto zeBhayibhile eziliqela. Ndandifuna ukubona ukuba yintoni enye endandinokuyifunda.”—UDennize waseMexico.
“Ndandizibuza ukuba undikhathalele nyhani na uThixo. Ndaza ndagqiba kwelokuba ndithandaze kuThixo weBhayibhile. Kusuku olulandelayo, ndeva kunkqonkqoza amaNgqina, ndavuma ke ukuba andifundele iBhayibhile.”—UAnju waseNepal.
Le mizekelo isikhumbuza la mazwi athethwa nguYesu: “Banoyolo abo bayiphapheleyo intswelo yabo yokomoya.” (Mateyu 5:3) Kaloku sidalwe sanomnqweno wokumazi uThixo, ibe nguye kuphela okwaziyo ukwanelisa loo mnqweno esebenzisa iLizwi lakhe iBhayibhile.
Kwenziwa ntoni kwisifundo seBhayibhile? Singakunceda njani wena? Le mibuzo iza kuphendulwa kwinqaku elilandelayo.
^ isiqe. 8 UYehova ligama likaThixo eliseBhayibhileni.


text:
UMBUZO 10
Inokundinceda Njani IBhayibhile?
UBUNOKWENZA NTONI WENA?
Khawucinge ngoku: UDavid uqhuba kwindawo apho kungekho nenye into ayiqhelileyo. Indlela nemiqondiso yayo ibonisa ukuba akakho kwindawo ebefanele ukuba ukuyo kwaye uyaqonda ukuba ulahlekile. Umele ukuba ujike kwindawo ebemele angajiki kuyo.
Ukuba ubunguDavid, ubuza kuthini?
CINGA!
Usenokwenza enye yezi zinto:
Ubuzise.
Ujonge imaphu, okanye usebenzise iGPS.
Uqhubeke uqhuba ngethemba lokuba uza kude uyifumane le ndawo uya kuyo.
Kucacile ukuba uC ngoyena ungenakukunceda kangako.
Eyona ingakunceda kunale yokuqala nguB. Ngapha koko, uza kuhlala unayo imaphu neGPS de ufike apho uya khona, zikuncede endleleni.
IBhayibhile inokukunceda ngendlela efanayo!
Le ncwadi iyeyona ithengwayo
ingakubonisa indlela kwiingxaki zobomi
ingakunceda uzazi uze ube ngumntu obhetele
ingakubonisa indlela yokuba nobona bomi bumnandi
IPHENDULA EYONA MIBUZO IBALULEKILEYO EBOMINI
Xa siqala ukuthetha, siye sibuze imibuzo.
Kutheni isibhakabhaka siluhlaza?
Zenziwe ngantoni iinkwenkwezi?
Njengoko sikhula siye sibuze ngezinto ezenzekayo.
Ungathini ukuba kunokuthi kanti kudala zikho iimpendulo zale mibuzo eBhayibhileni?
Abantu abaninzi bathi iBhayibhile izele ziintsomi, iphelelwe lixesha, okanye kunzima gqitha ukuyiqonda. Kodwa ngaba nyhani ingxaki iseBhayibhileni, okanye ikoko abantu bakuvileyo ngeBhayibhile? Ngaba kunokwenzeka ukuba baxelelwe into engekhoyo ngeBhayibhile?
Ngokomzekelo, abantu bacinga ukuba iBhayibhile ithi nguThixo olawula ihlabathi. Kodwa inokwenzeka njani loo nto? Eli hlabathi alilawuleki! Lizele ziintlungu nokutsala nzima, ukugula nokufa, indlala neentlekele. UThixo oluthando angazenza njani izinto ezinje?
Ngaba uyafuna ukwazi impendulo? Ungothuka xa unokuva oko iBhayibhile ikutshoyo ngokuba ngubani olawula ihlabathi!
Inoba uye wabona ukuba amacebiso akule ncwadana athathwe eBhayibhileni. AmaNgqina kaYehova akholelwa nyhani ukuba iBhayibhile inolwalathiso olunokuthenjwa, ngenxa yokuba ‘iphefumlelwe nguThixo kwaye iyingenelo ekufundiseni, ekohlwayeni, ekulungelelaniseni izinto.’ (2 Timoti 3:16, 17) Ngoko ke umele uyifunde kakuhle le ncwadi yakudala—kodwa enamacebiso asasebenzayo nanamhlanje!


text:
MEYI 26, 2014
EAZERBAIJAN
AmaNgqina KaYehova AseAzerbaijan Abhenela KwiNkundla YaseYurophu Yamalungelo Abantu
Ngenye intsasa yangeCawa, kwakuhlanganisene abantu abamalunga nabayi-200 eBaku, eAzerbaijan bephulaphule intetho esekelwe eBhayibhileni.
Amapolisa kunye nezinye iziphathi-mandla zalapho zambonzeleka kwelo gumbi babehlanganisene kulo zihamba noonondaba abarekhodayo. La mapolisa akanelanga nje ukuphazamisa amaNgqina kaYehova kodwa abetha amadoda awayekho, agqogqa ngaphandle kwemvume, athuka abo babezile, abohlutha imali, iikhompyutha noncwadi lweBhayibhile. Aphinda athatha amaNgqina amaninzi awasa emapoliseni, awagcina apho kangangeeyure ezininzi. Amanye amaNgqina amathandathu asuka kwamanye amazwe abanjwa iintsuku zaliqela aza agxothwa kwelo asiwa kumazwe awo. Izitishi zeTV ezafota esi siganeko zazithetha kakubi ngamaNgqina.
Ezi ziganeko zenzeka ngoDisemba 24, 2006, zabangela amaNgqina kaYehova afake isibheno sawo sokuqala kwiNkundla YaseYurophu Yamalungelo Abantu nxamnye neAzerbaijan. Ukususela ngoko, amaNgqina aye afaka ezinye izibheno eziyi-18 kule nkundla yaseYurophu kuba elwela inkululeko yawo yonqulo.
Izibheno ezifakwe ngoJanuwari 31, 2014, kwiNkundla yaseYurophu Yamalungelo Abantu nxamnye neAzerbaijan
Le mizekelo ingezantsi ibonisa ezinye zezizathu ezabangela amaNgqina kaYehova aseAzerbaijan abhenele kwiNkundla yaseYurophu Yamalungelo Abantu.
Ukwalelwa Ukuba Aphinde Abhaliswe
AmaNgqina kaYehova abhalisa eBaku ngoDisemba 22, 1999, aphinda abhalisa ngoFebruwari 7, 2002, kwenye ikomiti ejongene nabasebénzi neenkonzo. Ngo-2009 urhulumente waseAzerbaijan wenza utshintsho kumthetho wenkululeko nowonqulo, kwaza kwafuneka zonke iinkonzo ziphinde zibhaliswe. AmaNgqina kaYehova afaka isicelo kodwa ke sakhatywa. Nangona urhulumente weli engazange atsho ukuba asivunywanga isicelo amaNgqina asenza ngo-2002, wala ukuphinda awabhalise ngokusemthethweni.
Ukuphathwa Kakubi Nokuchaswa Ngamapolisa
AmaNgqina kaYehova ahlanganisana emakhayeni abantu veki neveki ukuze akhonze. Kangangezihlandlo eziliqela, amapolisa aye ambonzeleke kuloo makhaya engenayo nemvume, aze aphazamisa. Ayebaphatha kakubi abantu abakula makhaya, ebavalela iiyure eziliqela, esohlutha noncwadi olucacisa iBhayibhile. Amanye amaNgqina aye ahlawuliswa imali eninzi. Ngo-2011, amaNgqina amathandathu aseGanja abanjwa kuba eye kwiintlanganiso ezalelwayo ngurhulumente, aza ahlawuliswa imali engange-R120 000. NgoJanuwari 11 nangoMatshi 2, 2014 amapolisa ebegqogqa amakhaya angenela kuwo amaNgqina.
Ukuhlolwa Koncwadi Lwethu
IAzerbaijan lilo kuphela ilizwe elizimanye kwiBhunga laseYurophu * elizihlolayo iincwadi zonqulo, nto leyo enxamnye nomgaqo-siseko welo. * Lonke uncwadi lweBhayibhile olusuka kwamanye amazwe luyahlolwa, emva koko lusenokuyekiswa okanye kwehliswe isixa esingenayo kwelo. Ezinye zezi ncwadi ziyekiswayo, ziquka iMboniselo, imagazini yamaNgqina ephuma kabini ngenyanga. * Iinkundla zaseAzerbaijani aziziboneli ntweni izicelo zamaNgqina zokuba uncwadi lwawo luyekwe ukuhlolwa.
Amanye Amazwe Ayijonga Njani Indlela IAzerbaijan Eziphethe Ngayo Iinkonzo?
Kukho iikomiti eziliqela zamazwe ngamazwe eziye zaphefumla ngendlela iAzerbaijan ezenza ngayo izinto.
Uhlolisiso oluye lwenziwa ngo-2013 yenye ikomishoni yaseMerika luthi: “Ngomlomo urhulumente waseAzerbaijan uthi uziphethe kakuhle iinkonzo, kodwa ke siyabona ukuba izinto azide ziphucuke ngokukodwa emva kokuba kupasiswe umthetho wabo omtsha weenkonzo ngo-2009.”
Ingxelo eyenziwe yenye ikomishoni yaseYurophu elwa ubuhlanga yathi ixhalabe gqitha kuba kubonakala ngathi iinkonzo aziphathekanga kakuhle kwelo. Xa iphefumla ngomthetho waseAzerbaijan weenkonzo, le komiti yathi: “IAzerbaijan imele ilungise umthetho wayo. . . ukuze uhambelane nemiqathango yeNkundla yaseYurophu Yamalungelo Abantu.”
IKomishoni yaseVenice yabhala izinto ezimele zitshintshwe kumthetho waseAzerbaijan okhusela inkululeko yonqulo. Yathi: “Umthetho welo awuhambelani tu nomgaqo-siseko olandelwa ngamanye amazwe. . . Kufuneka kwaziwe ukuba ngoobani abangenelwa kule mithetho, kwinkululeko yonqulo, eyesazela neyokubhaliswa kweenkonzo. Kwaziwe ukuba ngoobani abanelungelo lokungenzi izinto ezithile ngenxa yeenkolelo zabo nabanokuguqula abanye. Imithetho ethetha ngezi nkalo imele iqalwe ekuqaleni ukwenziwa.”
Inkululeko
AmaNgqina kaYehova ehlabathini lonke ayayixabisa into yokuba enenkululeko yokuthetha, eyokuhlanganisana, eyesazela neyonqulo. Amxabisa gqitha urhulumente obanika la malungelo. Iqaqobana lamaNgqina ayi-2 500 nabo akhonza kunye nawo aseAzerbaijan, linethemba lokuba ngenye imini liza kukwazi ukonwabela inkululeko yonqulo njengezinye iicawa ezikwilizwe lawo.
^ isiqe. 28 IAzerbaijan yaba lelinye lamazwe akwiBhunga laseYurophu ngoJanuwari 25, 2001.
^ isiqe. 28 I-Article 48 ikhusela amalungelo onqulo, i-Article 50 inqanda ukuhlolwa kweencwadi ngokungeyomfuneko.
^ isiqe. 28 Nyanga nganye amaNgqina kaYehova aye enze iMboniselo kawonke-wonke enceda ekucaciseni iBhayibhile. Emabandleni awo asebenzisa enye iMboniselo ayifunda iveki neveki. Kusasazwa iikopi ezingaphezu kweziyi-45 000 000 zeMboniselo ngeelwimi ezingaphezu kweziyi-200, oku kuyenza inkqenkqeze phambili kwiimagazini ezisasazwayo ehlabathini lonke.


text:
Chapter 25
1 Wathetha uYehova kuMoses, wathi, Thetha koonyana bakaSirayeli, bandizisele umrhumo.
2 Nowuthabatha umrhumo wam ebantwini bonke abanikela ngokuqhutywa yintliziyo.
3 Nguwo lo ke umrhumo eniya kuwuthabatha kubo: igolide, nesilivere, nobhedu;
4 nento emsi nemfusa nebomwu, nelinen ecikizekileyo, noboya beebhokhwe;
5 nezintsu zeenkunzi zezimvu, zenziwe zayingqombela, nezikhumba zamahlengezi;
6 nemingampunzi, ioli yesikhanyiso, ubulawu beoli yentambiso, nobesiqhumiso esiqholiweyo;
7 amatye ebherilo, namatye okufakwe e-efodini, nawobengo;
8 bandenzele indawo engcwele, ndihlale phakathi kwabo.
9 Njengako konke endikubonisa kona: ngokomfanekiso womnquba, nomfanekiso weempahla zawo zonke, ize nenjenjalo ukuwenza.
10 Mabenze ityeya yomngampunzi. Ubude bayo mabube ziikubhite zombini ezinesiqingatha, ububanzi bayo bube yikubhite enesiqingatha, ukuphakama kwayo kube yikubhite enesiqingatha;
11 uyaleke ngegolide ecocekileyo, uyaleke ngaphakathi nangaphandle, uze uyithi jize ngesithsaba segolide;
12 woyityhidela amakhonkco egolide abe mane, uwafake emilenzeni yayo yomine, amakhonkco abe mabini ngeli icala, amakhonkco abe mabini ngelinya icala;
13 wenze izibonda ngomngampunzi, uzaleke ngegolide,
14 uzifake izibonda ezo emakhonkcweni asemacaleni etyeya, ithwalwe ngazo ityeya leyo.
15 Zoba semakhonkcweni etyeya izibonda ezo; maze zingarholwa kuyo.
16 Isingqino, endiya kukunika sona, uze usibeke etyeyeni.
17 Uze wenze isihlalo sokucamagusha ngegolide ecocekileyo. Ubude baso mabube ziikubhite ezimbini ezinesiqingatha, ububanzi baso bube yikubhite enesiqingatha.
18 Uze wenze iikerubhi zibe mbini ngegolide; ukuzenza wozikhanda, zivele eziphelweni zozibini zesihlalo sokucamagusha;
19 wenze ikerubhi ibe nye ivele esiphelweni seli icala, enye ikerubhi ivele esiphelweni seliya, esihlalweni sokucamagusha; wozenza iikerubhi zivele eziphelweni zaso zozibini.
20 Maze iikerubhi ziwolule amaphiko phezulu, zisisithelise ngamaphiko azo isihlalo sokucamagusha, ubuso bazo bukhangelane, bubheke esihlalweni sokucamagusha ubuso beekerubhi ezo.
21 Uze usibeke isihlalo sokucamagusha phezu kwetyeya; ufake etyeyeni isingqino endiya kukunika sona.
22 Ndiya kuhlangana nawe khona, ndithethe nawe ndisesihlalweni sokucamagusha, phakathi kweekerubhi zombini eziphezu kwetyeya yesingqino, ngeento zonke endiya kukuwisela umthetho ngazo koonyana bakaSirayeli.
23 Uze wenze netafile ngomngampunzi. Ubude bayo boba ziikubhite ezimbini, ububanzi bayo bube yikubhite, ukuphakama kwayo kube yikubhite enesiqingatha;
24 uyaleke ngegolide ecocekileyo, uyenzele isithsaba segolide esithi jize.
25 Uze uyenzele udini olungangobubanzi besandla ngeenxa zonke, ulwenzele udini lwayo isithsaba segolide esithe jize.
26 Woyenzela amakhonkco egolide abe mane, uwafake amakhonkco omane ezimbombeni zone ezisemilenzeni yayo yomine.
27 Oba kufuphi nokuhlangana kodini amakhonkco lawo, abe ziindawo zokufaka izibonda zokuyithwala itafile;
28 uzenze izibonda ezo ngomngampunzi, uzaleke ngegolide, ithwalwe ngazo itafile.
29 Uze wenze izitya zayo, neenkamba zayo, neendebe zayo, nemicephe yayo ekuya kuthungwa ngayo; uzenze ngegolide ecocekileyo;
30 ubeke etafileni izonka zokubonisa, phambi kwam ngamaxesha onke.
31 Uze wenze nesiphatho sezibane ngegolide ecocekileyo. Ukusenza, wosikhanda isiphatho eso: isikhondo saso, nesibili saso, neendebe zaso, namaqhina aso, neentyantyambo zaso zivele kwakuso;
32 amasebe amathandathu avele emacaleni aso; amasebe amathathu esiphatho avele kweli icala laso, amasebe amathathu esiphatho avele kweliya icala laso.
33 Zoba ntathu iindebe ezifana neentyantyambo zeamangile, zinamaqhina neentyantyambo, kweli isebe; neendebe ezintathu ezifana neentyantyambo zeamangile, zibe zinamaqhina neentyantyambo, kweliya isebe; makube njalo kumasebe omathandathu avela esiphathweni eso.
34 Zoba ne iindebe esiphathweni, ezifana neentyantyambo zeamangile, zinamaqhina aso neentyantyambo zaso;
35 ibe liqhina phantsi kwamasebe omabini livele kuso, ibe liqhina phantsi kwamasebe amabini livele kuso, ibe liqhina phantsi kwamasebe amabini livele kuso, abe ngawamasebe amathandathu avelayo esiphathweni eso.
36 Amaqhina awo, namalungu awo avele kuso, sonke siphela masibe ngumkhando omnye wegolide ecocekileyo.
37 Uze wenze izibane zaso zibe sixhenxe, uzimise izibane zaso, zikhanyisele icala elikhangelene nomphambili waso.
38 Nozenza izifinyiso zaso, neengcedevu zaso, ngegolide ecocekileyo.
39 Nosenza ngetalente yegolide ecocekileyo, sona nezo mpahla zonke.
40 Khangela ke, uzenze ngokomfuziselo wazo, owawubona entabeni.


text:
(Feed Ubukhulu):
150mm-1000mm
(Umthamo):
60-750t / h
(Materials):
Lekalika, zakhiwe, iingqalutye, unamatye, intsimbi, abangelwe nazo zonke iintlobo ores nzima yaye ezithambileyo kunye namandla compressive hayi ngaphezulu kwe 310 MPA.
(Isicelo):
Quarry ,, zwi isanti, eziphathekayo isikhululo ukuxubana, imigodi yamalahle, imigodi zemigodi, njl
umhlathi isityumzi luhlobo lwe crushers compound pendulum bemihlathi enkulu, leyo ukwethula ngobuchwepheshe amazwe ukuvelisa. Le yenye yezinto ezininzi eziqhele ukusetyenziswa crushers kwimveliso mveliso kunye nezimbiwa kunye sisetyenziswa ngokubanzi kakhulu isandla eziziiprayimari neziziisekondari ngeentlobo ngeentlobo amatye kunye namatye nangamandla compressive ngaphantsi kwe 350MPa. Kunye noyilo elitsha, ubugcisa kunye nolwakhiwo eliphezulu parameter, Tarzan series bemihlathi isityumzi engaqhubi kakuhle ukuze akwazi ukuba ukufikelela kwinqanaba lehlabathi-phambili. Kufakwe nge zokwakha nedawo compact kwaye omelele, oko isebenzisa lukhuni kwaye wobulali forgings ukuba shaft engundoqo integrally weldment yomzimba annealed. Ngokukodwa Okwenziwe plate kwemihlathi esisigxina yaye eshukumayo bemihlathi ipleyiti abe nobomi inkonzo ixesha elide kakhulu kunokuba iipleyiti emveli eKalagadi ngokusebenzisa izinto banxibe-enganyangekiyo kunathi. bemihlathi isityumzi luphawulwa umlinganiselo ophakamileyo ukwehla, ubungakanani imveliso efanayo, ubomi ngenkonzo ende, isakhiwo indawo, njalo njalo ke ukhetho lokuqala izixhobo kakhulu isandla yokuqala.
Uphawu-ilitye Ukophuka isityumzi
1. ratio High yokuwela.
2. isondlo Easy.
3. ubukhulu Even lokugqibela.
4. isakhiwo Simple.
5. nesisebenza ezinokuthenjwa.
Umgaqo-bemihlathi isityumzi
Le motor adlulisele amandla ibhanti, abanyhashe emhlathini ihamba ukwenza isindululo ngamaxesha malunga emhlathini elimiswe shaft ome. I-engile ephakathi ipleyiti iimo kunye ezihambayo nokunyuka ipleyiti izidlele xa uhambisa lihamba umhlathi. Ngoko ke umhlathi ihamba eshenxela ukuya umhlathi ezisisigxina. Le nto iya kutyunyuzwa kule nkqubo. I-engile ephakathi ipleyiti iimo kunye nemihlathi ihamba kunciphisa xa uhambisa umhlathi ihambisa phantsi, i ihamba lihamba emhlathini ushiya emhlathini fixed batsale ngentonga nasentlakohlaza, le nto yokugqibela batyumkileyo uphumile ukusuka iplagi.
Technical Iparameters -stone bemihlathi isityumzi


text:
ISIFUNDO 9
Yiyiphi Eyona Ndlela Esinokuzilungiselela Ngayo Iintlanganiso?
Ukuba ufundelwa liNgqina likaYehova, kusenokwenzeka ukuba ulungiselela kusengaphambili. Ukuze ungenelwe ezintlanganisweni, kufuneka wenjenjalo. Xa oku sikwenza rhoqo, imiphumo iba mihle.
Kukugqiba ngexesha nendawo oza kufundisisa kuyo. Liliphi elona xesha unokufundisisa kakuhle ngalo? Ngaba kusekuseni okanye ebusuku emva kokuba abantwana belele? Enoba akungomntu ukwaziyo ukufunda ixesha elide, gqiba ngexesha onokufunda ngalo uze uzame ukuba kungabikho nto ikuphazamisayo. Funa indawo ezolileyo, uze ususe zonke izinto ezinokukuphazamisa ngokucima unomathotholo, umabonwakude neselfowuni. Ukuthandaza ngaphambi kokuba ufundisise kuya kukunceda uthobe amaxhala obomi ukuze ukwazi ukunikel’ ingqalelo kwiLizwi likaThixo.—Filipi 4:6, 7.
Kukukrwelela iimpendulo ukuze ukwazi ukuphendula. Qala ngokuwuqonda wonke umbandela owufundayo. Cinga ngomxholo wenqaku okanye isahluko, zibuze ngendlela imixholwana edibana ngayo nomxholo, uze uhlolisise imifanekiso kunye nemibuzo yempinda ebalaselisa iingongoma eziziintloko. Emva koko funda isiqendu ngasinye uze ukhangele impendulo yombuzo weso siqendu. Tyhila imibhalo ecatshuliweyo, uyifunde, uze ucinge ngendlela ewuxhasa ngayo umxholo. (IZenzo 17:11) Xa uyifumana impendulo, krwela amagama okanye amabinzana ambalwa akweso siqendu aza kukukhumbuza impendulo. Xa usezintlanganisweni ungaphakamisa isandla uze ugqabaze ngamazwi akho.
Ngokuhlolisisa imixholo eyahlukeneyo ekuxutyushwa ngayo veki nganye ezintlanganisweni, uya kongeza izinto ezintsha “kwingqwebo yobuncwane” bolwazi lwakho lweBhayibhile.—Mateyu 13:51, 52.
Yintoni onokusoloko uyenza ukuze ulungiselele iintlanganiso?
Unokuzilungiselela njani ukuze uphendule ezintlanganisweni?


text:
Chapter 27
1 Wathetha uYehova kuMoses, esithi,
2 Thetha koonyana bakaSirayeli, uthi kubo, Xa athe umntu wenza isibhambathiso esibalulekileyo, imiphefumlo yoba yekaYehova ngokulinganisela kwakho.
3 Ke, ukulinganisela kwakho, oyindoda makuthabathele kominyaka imashumi mabini ezelwe, kuse kominyaka imashumi mathandathu ezelwe: ukulinganisela kwakho makube ziishekele zesilivere ezimashumi mahlanu zengcwele.
4 Ke ukuba yinkazana, ukulinganisela kwakho makube ziishekele ezimashumi mathathu.
5 Ukuba kuthabathele kumntwana ominyaka mihlanu, kwesa kumntwana ominyaka imashumi mabini, ukulinganisela kwakho oyindoda makube ziishekele ezimashumi mabini; oyinkazana, makube ziishekele ezishumi-nye.
6 Ukuba kuthabathele kumntwana onyanga-nye, kwesa kumntwana ominyaka mihlanu, ukulinganisela kwakho oyindoda makube ziishekele zesilivere ezintlanu; ukulinganisela kwakho oyinkazana makube ziishekele zesilivere ezintathu.
7 Ukuba kuthabathele kominyaka imashumi mathandathu ezelwe kwenyusa, ukuba uyindoda, ukulinganisela kwakho makube ziishekele ezilishumi elinesihlanu; oyinkazana, makube ziishekele ezishumi-nye.
8 Ke ukuba uthe wanzonza kunokulinganisela kwakho, makamiswe phambi kombingeleli, umbingeleli amlinganisele; ngento esinokuyifumana isandla salowo ubhambathisileyo, umbingeleli amlinganisele.
9 Ukuba yinkomo leyo, kusondezwa yona ukuba ibe ngumsondezo kuYehova, yonke into enjalo enikelwa kuYehova mayibe ngcwele.
10 Ize ingaguqulwa, ize ingananwa, elungileyo ngembi, embi ngelungileyo; ukuba uthe wanana ukwanana oku inkomo ngenkomo, mayibe ngcwele yona, kwanaleyo kwananwe ngayo.
11 Ke ukuba yinto ezitho zine eyinqambi, nokuba yiyiphi, ekungasondezwa msondezo wayo kuYehova, into leyo izitho zine mayimiswe phambi kombingeleli,
12 umbingeleli ayilinganisele, abethe phakathi kwelungileyo nembi; yoba njengokulinganisela kwakho, wena mbingeleli.
13 Ukuba uthe wayikhulula okunene ngentlawulelo, makongeze isahlulo sesihlanu sayo kuko oko kulinganisela kwakho.
14 Xa athe umntu wayingcwalisa indlu yakhe ukuba ibe ngcwele kuYehova, umbingeleli makayilinganisele, abethe phakathi kwelungileyo nembi njengoko umbingeleli ayilinganiseleyo, yoqiniseka ngokunjalo.
15 Ukuba lowo wayingcwalisayo uthe wayikhulula ngentlawulelo indlu yakhe, makongeze isahlulo sesihlanu sesilivere yokulinganisela kwakho kuko oko, ibe yeyakhe.
16 Ukuba umntu uthe wangcwalisa kuYehova inxalenye yentsimi yelifa lakhe, ukulinganisela kwakho makube ngokwembewu yayo, ihomere yembewu yerhasi ngeeshekele zesilivere ezimashumi mahlanu.
17 Ukuba uthe wayingcwalisa intsimi yakhe, ethabathe emnyakeni wentlokoma, mayiqiniseke ngokulinganisela kwakho.
18 Ukuba uthe wayingcwalisa intsimi yakhe emva kowentlokoma, umbingeleli makambalele imali ngokweminyaka esaseleyo, kuse emnyakeni wentlokoma, iphungulwe kweyokulinganisela kwakho.
19 Ukuba lowo wayingcwalisayo uthe wayikhulula okunene ngentlawulelo intsimi, makongeze isahlulo sesihlanu semali yokulinganisela kwakho kuko oko, iqiniseke kuye.
20 Ukuba uthe akayikhulula ngentlawulelo intsimi, nokuba uthe wathengisa ngentsimi leyo komnye umntu, mayingabi sakhululwa ngentlawulelo.
21 Loo ntsimi yoba ngcwele kuYehova, ekuphumeni kwayo kuloo mntu ngomnyaka wentlokoma, njengentsimi eyahlulelwe ukuba ibe lilifa lombingeleli.
22 Ukuba uthe wangcwaliswa kuYehova intsimi yentengo yakhe, ingentsimi yelifa lakhe,
23 umbingeleli makambalele inani lokulinganisela kwakho, kuse emnyakeni wentlokoma, anike ukulinganisela kwakho ngaloo mhla, kube njengento engcwele kuYehova.
24 Ngomnyaka wentlokoma intsimi mayibuyele kulowo yathengwa kuye, kulowo belilelakhe ilifa lomhlaba.
25 Konke ukulinganisela kwakho makube ngeshekele yengcwele; ishekele yoba ziigera ezimashumi mabini.
26 Ngamazibulo odwa ezintweni ezizitho zine, azityulelwa kuYehova, angayi kungcwaliswa mntu, nokuba yinkomo, nokuba yimvu; ngakaYehova.
27 Ukuba ngawezinto ezizitho zine eziziinqambi, makamiselwe ngokulinganisela kwakho, kongezwe isahlulo sesihlanu sayo kuko oko; ke ukuba athe akakhululwa ngentlawulelo, makuthengiswe ngawo ngokulinganisela kwakho.
28 Kodwa yonke into esingelwe phantsi, asukuba umntu eyisingela kuYehova entweni yonke anayo, nokuba ngumntu, nokuba yinto ezizitho zine, nokuba yintsimi yelifa lakhe, makungathengiswa ngayo, mayingakhululwa nangentlawulelo. Yonke into esingelwe phantsi yingcwele kangcwele kuYehova.
29 Yonke into esingelwe phantsi ethe yasingelwa phantsi ingumntu, mayingakhululwa nangokumiselwa; mayibulawe ife.
30 Sonke isishumi somhlaba, sembewu yomhlaba, seziqhamo zomthi, sesikaYehova; singcwele kuYehova.
31 Ukuba uthe umntu wasikhulula okunene ngentlawulelo isishumi sakhe, makongeze kuso isahlulo sesihlanu saso.
32 Sonke isishumi seenkomo, nasempahleni emfutshane, yonke into ethubeleza phantsi kwentonga, eyeshumi mayibe ngcwele kuYehova.
33 Makangagocagoci phakathi kwelungileyo nembi, angayanani; ukuba uthe wayanana ukuyanana oku, mayibe ngcwele yona, naleyo kwananwe ngayo mayingakhululwa ngentlawulelo.
34 Yiyo leyo imithetho uYehova wayiwisela uMoses ngenxa yoonyana bakaSirayeli, entabeni yaseSinayi.


text:
Chapter 19
1 Lavela iqashiso lesibini noSimon, nesizwe soonyana bakaSimon, ngokwemizalwane yabo. Ilifa labo laba phakathi kwelifa loonyana bakaYuda.
2 Elifeni labo baba neBher-sheba, neShebha, neMulada,
3 neHatsere-shuwali, neBhala, neAtsem,
4 ne-Eletoladi, neBhetuli, neHorma,
5 neTsikelage, neBhetemarkabhoti, neHatsar-susa,
6 neBhetelebhawoti, neSharuhen: imizi elishumi elinamithathu inemizana yayo;
7 iAyin, neRimon, ne-Etere, neAshan; imizi eminé inemizana yayo,
8 nemizana yonke ejikeleze loo mizi, kwesa eBhahalatibhere (yiRama yelasezantsi ke leyo). Lilo elo ilifa lesizwe soonyana bakaSimon ngokwemizalwane yabo.
9 Laba sesabelweni soonyana bakaYuda ilifa loonyana bakaSimon; ngokuba isabelo soonyana bakaYuda sabagqitha. Oonyana bakaSimon babelwa ilifa phakathi kwelifa labo.
10 Lavela iqashiso lesithathu noonyana bakaZebhulon, ngokwemizalwane yabo.
11 Umda welifa labo wesa eSaridi, wenyuka umda wabo wasinga entshonalanga, wesa eMarala, wafikelela eDabhesheti, wahlangana nomlanjana okhangelene neYokeneham;
12 wabuya eSaridi, wasinga empumalanga ngecala eliphuma ilanga, waya emdeni weKiseloti-tabhore, waphuma waya eDabherati, wenyuka waya eYafiya.
13 Wegqitha khona, wasinga empumalanga ngecala eliphuma ilanga, waya eGati-hefere, e-Eti-katsin; waphuma waya eRimon, ehlaba iye eNeha.
14 Umda wayizunguleza ngasentla, waya eHanaton; ukuma kwawo, wema ngomfula waseIfeta-eli;
15 neKatati, neNahalali, neShimron, neIdala, neBhetelehem: imizi elishumi elinamibini inemizana yayo.
16 Lilo elo ilifa loonyana bakaZebhulon ngokwemizalwane yabo, loo mizi nemizana yayo.
17 Iqashiso lesiné lavela noIsakare, noonyana bakaIsakare ngokwemizalwane yabo.
18 Umda wabo wasinga kwiYizereli,
19 neKesuloti, neShunem, neHafarayim,
20 neShihon, neAnaharati, neRabhiti,
21 neKishiyon, neAbhetse, neRemeti, ne-En-ganim, ne-En-hada, neBhete-patsetse.
22 Umda wafikelela eTabhore, naseShahatsima, naseBhete-shemeshe, ukuma komda wabo, waya wema ngeYordan imizi elishumi elinamithandathu enimizana yayo.
23 Lilo elo ilifa lesizwe soonyana bakaIsakare ngokwemizalwane yabo, loo mizi nemizana yayo.
24 Lavela iqashiso lesihlanu nesizwe soonyana baka-Ashere ngokwemizalwane yabo.
25 Umda wabo waba yiHelekati, neHali, neBheten, neAkeshafi,
26 neAlameleki, neAmadi, neMishali; wafikelela eKarmele ngasentshonalanga, neShihore-libhenati.
27 Wabuya, wasinga ngecala eliphuma ilanga eBhete-dagon, wafikelela kwelakwaZebhulon, nakumfula waseIfeta-eli, ngasentla kweBhete-emeki, neNehiyeli; waphuma waya eKabhuli ngasekhohlo;
28 neHebron, neRehobhi, neHamon, neKana, wesa eTsidon enkulu.
29 Wabuya umda waya eRama, wesa emzini onqatyisiweyo oyiTire, wabuya umda waya eHosa; ukuma kwawo, waya wema ngolwandle, ngasesabelweni sika-Akezibhe;
30 neUma, neAfeki, neRehobhi: imizi emashumi mabini anamibini inemizana yayo.
31 Lilo elo ilifa loonyana baka-Ashere ngokwemizalwane yabo, loo mizi nemizana yayo.
32 Lavela iqashiso lesithandathu noonyana bakaNafetali, ileloonyana bakaNafetali ngokwemizalwane yabo.
33 Umda wabo wathabathela eHelefe, eMiokini yaseTsahanayim, neAdami-nekebhe, neYabheneli, wesa eLakum; nokuma kwawo, wema ngeYordan;
34 wabuya umda, wasinga entshonalanga eAzenotitabhore, waphuma khona waya eHukoki, wafikelela kwelakwaZebhulon ngasezantsi, wafikelela kwelakwa-Ashere ngasentshonalanga, nelakwaYuda eYordan ngasempumalanga.
35 Imizi enqatyisiweyo yaba yiTsidim, neTsere, neHamati, neRakati, neKinerete,
36 neAdama, neRama, neHatsore,
37 neKedeshe, ne-Edreyi, ne-En-hatsore,
38 neIron, neMigdali-eli, neHorem, neBhete-anati, neBhete-shemeshe: imizi elishumi elinesithoba inemizana yayo.
39 Lilo elo ilifa lesizwe soonyana bakaNafetali, ngokwemizalwane yabo, loo mizi nemizana yayo.
40 Lavela iqashiso lesixhenxe nesizwe soonyana bakaDan ngokwemizalwane yabo.
41 Umda welifa labo waba yiTsora, ne-Eshtawoli, neIre-shemeshe,
42 neShahalabhin, neAyalon, neItela,
43 ne-Elon, neTimnata, ne-Ekron,
44 ne-Eleteke, neGibheton, neBhahalata,
45 neYehudi, neBhene-bheraki, neGati-rimon,
46 neMeyarkon, neRakon, kunye nomda omalunga neYafo.
47 Umda woonyana bakaDan wema ngayo. Benyuka ke oonyana bakaDan, baya kulwa neLeshem, bayithimba, bayibulala ngohlangothi lwekrele, bayihlutha, bema kuyo, bathi ukuyibiza iLeshem kukwaDan, ngegama likaDan uyise.
48 Lilo elo ilifa lesizwe soonyana bakaDan ngokwemizalwane yabo, loo mizi inemizana yayo.
49 Bagqiba ke ukulaba ilizwe ngokwemida yabo. Oonyana bakaSirayeli bamnika uYoshuwa, unyana kaNun, ilifa phakathi kwabo.
50 Ngokomlomo kaYehova bamnika umzi awawubizayo, iTimnati-sera, ekweleentaba lakwaEfrayim. Wawakha loo mzi, wahlala kuwo.
51 Ngawo lawo amafa abawabáyo ooElazare umbingeleli, noYoshuwa unyana kaNun, neentloko zezindlu zooyise ezizweni zoonyana bakaSirayeli, ngamaqashiso eShilo, phambi koYehova, emnyango wentente yokuhlangana. Bagqiba ke ukulaba ilizwe.


text:
Project Info
Project Ingcaciso
Chondrodite, evela eMyanmar
I-Chondrodite iyinaminerali ye-nesosilicate kunye nefomula (Mg, Fe) 5 (SiO4) 2 (F, OH, O) 2. Nangona igalelo elincinane elingaqhelekanga, lilungu elininzi lidibene nalo liqela lezityalo zamaminerali. Iqulunqwe kwiimali zokugcina i-hydrothermal kwi-dolomite yasekhaya. Kwakhona kufumaneka kudibene nekhredithi kunye ne-serpentinite. Kufunyenwe kwi-1817 kuMat. Somma, inxalenye ye-Vesuvius complex eItaly, kwaye ibizwa ngokuba ngu-Greek "for granule", eyinto eqhelekileyo yale mineral.
formula
Mg5 (SiO4) I-2F2 yindlela yokugqibela yelungu njengoko inikezwe nguMbutho weMigodi ye-International Mineralogical, i-molar mass 351.6 g. Ngokuqhelekileyo kukho ii-OH kwiindawo ze-F, nangona kunjalo, kunye noFe noTi bangakwazi ukufaka endaweni ye-Mg, ngoko-ke imfom ye-mineral ebonakalayo ibhalwe ngcono (Mg, Fe, Ti) 5 (SiO4) 2 (F, OH, ) 2.
umbala
I-Chondrodite ene-magnetite, umgodi waseTilly Foster, uBrewster, eNew York, eU.SA
I-Chondrodite iluphuzi, i-orange, ibomvu okanye ibomvu, okanye ingabonakaliyo engabonakali, kodwa ukuchithwa kwemibala eyahlukeneyo yinto eqhelekileyo, kwaye iiplates ezidibeneyo ze-chondrodite, i-humite, i-clinohumite, i-forsterite kunye ne-monticellite ziye zabikwa.
Iimpawu ezibonakalayo
I-Chondrodite i-biaxial (+), kunye neendleko ze-refractive zichazwe ngokubanzi njenge-na = 1.592 - 1.643, n = = 1.602 - 1.655, nY = 1.619 - 1.675, birfringence = 0.025 - 0.037, kunye ne-2V kulinganiswa njenge-64 ° kuya kwi-90 °, ibalwa: 76 ° kwi-78 °. Iingoma ze-refractive zivame ukunyuka ukusuka kwi-norbergite ukuya kwi-clinohumite kwiqela elincinci. Bakwandisa kunye ne-Fe2 + kunye ne-Ti4 + kunye ne-(OH) - endaweni yeF-. Ukusasazeka: r> v.
okusingqongileyo
I-Chondrodite itholakala ngokubanzi kwimimandla yokudibanisa ye-metamorphic phakathi kweer carbonate kunye ne-acidic okanye i-alkaline intrusions apho i-fluorine iye yaqaliswa ngeenkqubo ze-metasomatic. Yakhiwa yi-hydration ye-olivine, (Mg, i-Fe2 +) i-2SiO4, kwaye igxininiswe phezu kweelitha lokushisa kunye neengcinezelo ezibandakanya ezo zikhoyo kwinqanaba lesambatho esiphezulu.
Chondrodite, evela eMyanmar
zithenge iimpawu zamatye zendalo kwisitolo sethu


text:
Chapter 67
1 Kumongameli; eyokubethelwa ngezinto ezineentambo. Umhobe. Ingoma. Ngamana uThixo wasibabala, wasisikelela, Wabukhanyisa ubuso bakhe kuthi; (Phakamisani.)
2 Ukuze yaziwe ehlabathini indlela yakho, Usindiso lwakho ezintlangeni zonke.
3 Ngamana zabulela izizwe kuwe, Thixo, Zabulela izizwe kuwe zonke ziphela;
4 Zavuya zamemelela izizwe: Ngokuba uya kugweba phakathi kwezizwe ngokuthe tye, Uzikhaphe izizwe ehlabathini. (Phakamisani.)
5 Ngamana zabulela izizwe kuwe, Thixo, Zabulela izizwe kuwe zonke ziphela.
6 Umhlaba uyivelisile indyebo yawo; Uya kusisikelela uThixo, uThixo wethu;
7 Uya kusisikelela uThixo, Zimoyike zonke iziphelo zehlabathi.


text:
Chapter 4
1 Sabuya isithunywa esibe sithetha nam, sandivusa njengomntu ovuswa ebuthongweni bakhe.
2 Sathi kum, Ubona ntoni na? Ndathi ke, Ndibona, nanko kukho isiphatho sesibane segolide sonke siphela, sineselwa laso phezu kwentloko yaso, sinezibane zaso ezisixhenxe phezu kwaso, zinamajelo asixhenxe ngasixhenxe ezibane eziphezu kwentloko yaso;
3 neminquma emibini kuso, omnye ungasekunene kweselwa, omnye ungasekhohlo kwalo.
4 Ndaphendula ndathi kwisithunywa esibe sithetha nam, Ziyintoni na ezi zinto, nkosi yam?
5 Saphendula isithunywa esibe sithetha nam, sathi kum, Akuzazi na ukuba ziyintoni na ezi zinto? Ndathi, Hayi, nkosi yam.
6 Saphendula sathi kum, Nali ilizwi likaYehova kuZerubhabheli, lisithi, Akungabukroti, akungamandla; kungoMoya wam; utsho uYehova wemikhosi.
7 Ungubani na wena, ntaba inkulu, phambi koZerubhabheli? Yiba sisithabazi; yena uya kulivelisa ilitye lochochoyi, kunkqangazwa kusithiwa, Ubabalo, ubabalo malube kulo.
8 Kwafika ilizwi likaYehova kum, lisithi,
9 Izandla zikaZerubhabheli ziyisekile le ndlu; izandla zakhe ziya kuyigqiba; wazi ukuba uYehova wemikhosi undithumele kuni.
10 Ngokuba ngubani na owoyidela imini yezinto ezincinane? Aya kuyibona ngovuyo ilothe yokulungelelanisa esandleni sikaZerubhabheli, kwawona osixhenxe amehlo kaYehova; ayawutyhutyha umhlaba wonke.
11 Ndaphendula ndathi kuso, Iyintoni na le minquma mibini, ngasekunene kwesiphatho sesibane nangasekhohlo kuso?
12 Ndaphendula okwesibini, ndathi kuso, Ziyintoni na ezi mbaxa zimbini zeminquma, zikufuphi nemiboko emibini yegolide, ethulula ioli ebugolide kuzo?
13 Sandiphendula, sathi, Akuzazi na ukuba ziyintoni na ezi zinto? Ndathi, Hayi, nkosi yam.
14 Sathi kum, Aba babini ngabeoli, abema ngakwiNkosi yehlabathi lonke.


text:
EGEORGIA
“Lilo Elo Ilifa Labakhonzi BakaYehova.”
—Isa. 54:17.
EGEORGIA, abakhonzi bakaYehova baye bazibhokoxa beshumayela iindaba ezilungileyo, ibe uYehova uye wakusikelela ukusebenza kwabo nzima. Ngenxa yoko, iindaba ezilungileyo zishunyayelwe phantse kulo lonke eli lizwe.
Kutshanje, abavakalisi abakhutheleyo noovulindlela baye bazama iindlela zokushumayela kwabo bahlala kwimihlaba engafane isetyenzwe. Iindawo ezisezintabeni, iilali ezisemagqagaleni nezo kunzima ukuya kuzo kuyiwa ngeeveni nangekhetshi ehamba kwiintambo.
Ukususela ngo-2009, nyaka ngamnye isebe laseGeorgia belinika amabandla uludwe lwemihlaba engabelwanga bani, lize licele abavakalisi baye kuncedisa kwezo ndawo. Abaninzi baye bancama izinto ezithile ukuze bakwazi ukuya kuncedisa.
UTemuri noAna Bliadze babesandul’ ukutshata xa bafumanisa ukuba kufuneka abavakalisi abangakumbi kummandla osezintabeni waseAjaria. Babesandul’ ukuthenga isiza beza kwakha indlu. Kodwa bafumana ithuba lokwandisa inkonzo yabo.
Baqala bahlala iveki eAjaria. Ekhumbula xa babesandul’ ukufika, uTemuri uthi: “Abavakalisi balapho babehamba imigama emide ukuze bayokufika kwezi lali zincinane. Sasineveni, ngoko nangoko ndaqonda ukuba iza kusinceda kakhulu.”
Yena uAna uthi: “Kwakunzima kakhulu ukufuduka, ndandilithanda kakhulu ibandla esasikulo nentsapho yethu. Kodwa sayibona intsikelelo kaYehova.” UTemuri noAna bebencedisa kwiqela laseKeda elikwidolophu ekummandla waseAjaria kangangeminyaka emithathu.
Oovulindlela Abanobuchule
Oovulindlela abakhethekileyo bokwexeshana baba luncedo kakhulu xa kwakushunyayelwa kumhlaba osemagqagaleni. Xa bagqiba isabelo sabo, oovulindlela abaninzi bagqiba kwelokuba bangahambi, ukuze baqhubeke befundela izifundo zabo.
Oodade ababini abangoovulindlela, phofu bobabini banegama elifanayo elinguKhatuna, bathunyelwa kwidolophu entle yaseManglisi. Kwakungekho nelinye iNgqina elalihlala apho, kodwa aba dade babini bashumayela ngokuphumelelayo. Kwinyanga yokuqala baqhuba izifundo zeBhayibhile eziyi-9, kwelandelayo zayi-12, kwelandelayo zayi-15 zaza kwenye zayi-18! Ukuze bakwazi ukuqhubeka bezifundela, bagqiba kwelokuba basele behlala eManglisi.
Ukuze bazixhase, kwafuneka bacinge icebo. Abantu abaninzi abatyelele eManglisi bayakuthanda ukutya kwalapho okudumileyo nekuthiwa kusempilweni. Ngoko, ekuqaleni aba dade baqokelela izinto okwenziwa ngazo oku kutya baza bazithengisa kwimarike yalapho. Kodwa kwathi kusenjalo babhaqa enye indlela yokwenza imali.
Ngenye imini umntu ababemfundela iBhayibhile wabaphathela amantshontsho enkukhu. Wathi isikhukukazi sakhe siye sabeka amaqanda endaweni angayaziyo sabuya sesinamantshontsho. Eli bhinqa lafuna ukupha aba dade la mantshontsho belingawalindelanga. Kwathi kanti omnye kwaba dade unamava okukhulisa iinkukhu, ngoko bagqiba kwelokuba bathengise iinkukhu ukuze bazixhase.
Omnye wabo uthi: “Sancedwa nguYehova, abazalwana kunye nabantu esasibafundela iBhayibhile ukuze sikwazi ukuhlala iminyaka emihlanu eManglisi.” Ngoku kukho iqela eliqhubekayo labazalwana noodade.
Ukushumayela Ngolunye Ulwimi
Kutshanje, eGeorgia kuye kwafika abantu abaninzi abasuka kwamanye amazwe. Oovulindlela baqonda ukuba yintsimi entsha le. Ngoko baqalisa ukufunda iilwimi ezinjengesiArabhu, isiAzerbaijani, isiNgesi, isiPersi, isiTshayina, kunye nesiTurkish.
Ngoxa oovulindlela abaninizi beye bangena kumaqela namabandla athetha olunye ulwimi, abanye baye kwiindawo ezifuna abavakalisi abangakumbi. UGiorgi noGela babesebatsha xa bafudukela kwelinye ilizwe. UGiorgi uthi: “Sasifuna ukumsebenzela kangangoko uYehova, ibe ukufudukela kwelinye ilizwe kwasivulela ithuba lokwenza kanye loo nto.”
Ecinga ngexesha awalichitha kwelo lizwe, uGela uthi: “Ukukhonza njengomdala kwintsimi efana naleya kwandifundisa izinto ezininzi. Kumnandi kakhulu ukusetyenziswa nguYehova ukunceda ‘amatakane akhe ezimvu.’”
UGiorgi wongezelela athi: “Zazikhona iingxaki, kodwa zange sisithandabuze isigqibo sethu kunoko sahlala sizimisele enkonzweni yethu. Sasivakalelwa kukuba senza le nto bekufanele ukuba siyayenza.”
Omnye umzalwana onguGela naye igama lakhe, wakhonza eTurkey iminyaka embalwa. Uthi: “Ekuqaleni kwakunzima ukuthetha ulwimi lwasekuhlaleni, ibe yayingandonwabisi loo nto. Ndavuya gqitha xa ndalufundayo ndaza ndakwazi ukuncokola nabazalwana nodade kunye nabantu entsimini.”
UNino owayenguvulindlela kangangeminyaka elishumi eIstanbul, eTurkey uthi: “Kwakusuku lokuqala ndisandul’ ukufika, ndambona uYehova endixhasa. Ukushumayela kwenye indawo kukwenza ufumane amava afana nalawo aba Kwincwadi Yonyaka phantse yonke imihla.”


text:
Chapter 73
1 Umhobe ka-Asafu. Ulungile kwaphela uThixo kuSirayeli, Kwabantliziyo zinyulu.
2 Ke mna, beziphantse ukumka iinyawo zam; Gcwizi ukutyibilika ukunyathela kwam;
3 Ngokuba bendibamonela abaqhayisayo, Ndakukubona ukuphumelela kwabangendawo.
4 Ngokuba abanazintlungu ekufeni kwabo; Baphilile, batyebile umzimba wabo;
5 Ebubini babantu abakho bona; Abakhathazwa njengabanye abantu.
6 Ngako oko intamo yabo inxitywe ikratshi; Ukugonyamela kubathe wambu ngokwengubo.
7 Amehlo abo avelile kukutyeba; Amabhongo eentliziyo zabo aphumela phandle.
8 Bahlalela ngentlamba, bathetha ngokubandezela, benobubi; Bathetha iindumbisa zamazwi.
9 Bawubeka ezulwini umlomo wabo, Ulwimi lwabo luhamba emhlabeni wonke.
10 Ngako oko abantu babo babuyela apha; Bafinca amanzi amaninzi.
11 Bathi, Unokuthini na ukwazi uThixo? Kukho ukwazi na kOsenyangweni?
12 Yabona abangendawo abaya Banokuchulumacha ngonaphakade, bandile ngokutyeba.
13 Sifumane sayiqaqambisa intliziyo yethu kanti, Sazihlamba izandla zethu ngokuba msulwa;
14 Ndakhathazeka imini yonke, Ukohlwaywa kwethu kwaba kokwemiso yonke.
15 Ukuba bendithe, Ndiya kwenjenjalo ukuthetha, Yabona, ngendinginizile kwisizukulwana soonyana bakho.
16 Ndathi ke ndakucinga ukuba ndikwazi oko, Kwayinkohla emehlweni am;
17 Ndada ndaya kungena ezingcweleni zikaThixo, Ndakugqala ke ukuphela kwabo.
18 Inene, ubamise ezindaweni ezibuthelezi, Wabawisa baba yintshabalala.
19 Hayi, ukuphanziswa kwabo ngephanyazo; Baphelile, bagqityiwe kukukhwankqa.
20 Njengephupha ekuqabukeni komntu, Ekuvukeni kwakho, Nkosi, wowudela umfanekiso wabo.
21 Ukuba ndithe ndabindeka intliziyo, Ndahlabeka ezintsweni,
22 Ndoba ke ndisisityhakala, ndingenakwazi; Ndoba ke ndisisilo kuwe.
23 Mna ke ndihlala ndinawe; Undibambile ngesandla sam sokunene;
24 Uya kundikhapha ngecebo lakho. Undithabathe emveni koku, ndibe nozuko.
25 Ndinabani na emazulwini? Ukuba wena ungowam, andilinanze nganto ihlabathi.
26 Ingaphela inyama yam nentliziyo yam: Iliwa lentliziyo yam, nesabelo sam, nguThixo ngonaphakade.
27 Ngokuba, yabona, abanyawukileyo kuwe baya kudaka; Uyababhangisa bonke abahenyuzayo, bemke kuwe.
28 Mna ke, ukusondela kuThixo kulungile kum, Ndiyenza ihlathi lam iNkosi uYehova, Ukuze ndiyibalise yonke imisebenzi yakhe.


text:
Chapter 4
1 Ke kaloku umfazi othile kubafazi boonyana babaprofeti wakhala kuElisha, esithi, Umkhonzi wakho indoda yam ifile. Uyazi wena ukuba umkhonzi wakho lowo ebemoyika uYehova; ke umboleki-mali uze kubathabathela kuye oonyana bam bobabini, ukuba babe ngamakhoboka.
2 Wathi uElisha kuye, Ndikwenzele ntoni na? Ndixelele, unantoni na endlwini? Wathi, Umkhonzazana wakho akananto endlwini, kuphela ligubu leoli.
3 Wathi, Hamba uye kuzibolekela izitya ngaphandle, kubamelwane bakho bonke, izitya ezize; zingabi mbalwa;
4 ungene, uzivalele wena noonyana bakho, uthululele kwezo zitya zonke, uzishenxise ezizeleyo.
5 Wemka ke kuye, wazivalela, yena noonyana bakhe; bezisa kuye bona, wathulula yena.
6 Kwathi, zakuzala izitya, wathi kunyana wakhe, Zisa esinye isitya kum. Wathi yena kuye, Akusekho sitya: yanqamka ke ioli.
7 Waya waxelela umfo wakwaThixo; wathi yena, Hamba uye kuthengisa ngeoli leyo, uhlawule ityala lakho, uphile wena noonyana bakho ngeseleyo.
8 Kwathi ngamhla uthile, uElisha wagqithela eShunem, apho kwaye kukho intokazi elinonokazi; yamzama ukuba adle isonka. Ubesithi, xa agqithayo, aphambukele khona ukuba adle isonka.
9 Yathi endodeni yayo, Uyabona ke, ndiyaqonda ukuba lo mfo ungcwele wakwaThixo umana egqitha apha.
10 Masenze eludongeni igunjana eliphezulu, simbekele khona isingqengqelo, netafile, nesihlalo, nesibane, angene khona akuphambukela kuthi.
11 Kwathi ngamhla uthile waya khona, waphambukela egumbini elo liphezulu, walala khona.
12 Wathi kuGehazi umfana wakwakhe, Biza lo mShunemekazi.
13 Wambiza; wema phambi kwakhe. Wathi kuye, Khawuthi kuye, Uyabona, usinyamekele ngayo yonke le nyameko; unga ungenzelwa ntoni na ke? Unelizwi ongalenzelwayo na kukumkani, nokuba kukumthetheli-mkhosi? Wathi yena, Ndihleli phakathi kwabantu bakowethu.
14 Wathi, Makenzelwe ntoni na? Wathi uGehazi, Inyaniso, akananyana; indoda yakhe yaluphele.
15 Wathi, Mbize. Wambiza, wafika, wema emnyango.
16 Wathi, Mayela neli xesha nyakenye uya kusingatha unyana. Wathi yena, Musa, nkosi yam, mfo wakwaThixo, musa ukuthetha amanga kumkhonzazana wakho.
17 Wamitha ke loo mfazi, wazala unyana ngelo xesha limisiweyo lanyakenye, abelithethile uElisha kuye.
18 Wakhula umntwana, kwathi ngamhla uthile, waphuma waya kuyise, kubavuni.
19 Wathi kuyise, Intloko yam, intloko yam! Wathi kumfana, Mthwale, umse kunina.
20 Wamthwala, wamsa kunina; wahlala emathangeni akhe, kwada kwasemini enkulu, waqhawuka ke.
21 Wenyuka, wamlalisa esingqengqelweni somfo wakwaThixo, wamvalela, waphuma.
22 Wabiza indoda yakhe, wathi, Khawundithumele omnye wakubafana, nenye yeemazi zamaesile, khe ndithi gxada, ndiye kumfo wakwaThixo, ndibuye ndibuye.
23 Wathi yena, Yini na ukuba uhambe uye kuye namhla? Akuthwase nyanga, asiyisabatha. Wathi yena, Kulungile.
24 Wayibopha imazi ye-esile, wathi kumfana lowo, Qhuba uhambe, musa ukuzibambezela ekukhweleni ngenxa yam, ndigatshonga kuwe.
25 Wahamba wada weza kumfo wakwaThixo entabeni yeKarmele. Waza umfo wakwaThixo, akumbona esekude, wathi kuGehazi umfana, Nankuya laa mShunemekazi;
26 khawugidime ngoku, umkhawulele, uthi kuye, Uhleli kakuhle na? Ihleli kakuhle na indoda yakho? Uhleli kakuhle na umntwana? Wathi, Kusahleliwe kakuhle.
27 Akufika kumfo wakwaThixo entabeni, wambamba ngeenyawo. Wasondela uGehazi ukuba amsunduze; wathi umfo wakwaThixo, Myeke, ngokuba umphefumlo wakhe ukrakra; uYehova undifihlele, akandixelela.
28 Wathi, Ndakha ndacela unyana yini na enkosini yam? Ndandingatshongo yini na ukuthi, Uze ungandilahlekisi?
29 Wathi kuGehazi, Bhinqa isinqe sakho, uphathe umsimelelo wam esandleni sakho, uhambe. Ukuba uthe waqubisana nomntu, uze ungambulisi; ukuba uthe umntu wakubulisa, uze ungamphenduli; uze uwubeke umsimelelo wam phezu kobuso benkwenkwe leyo.
30 Wathi unina wenkwenkwe, Ehleli nje uYehova, uhleli nje umphefumlo wakho, andiyi kwahlukana nawe. Wesuka ke wamlandela.
31 UGehazi wagqithela phambili kubo, wafika wawubeka umsimelelo phezu kobuso benkwenkwe; akwabakho lizwi, akwabakho kushukuma. Wabuya waya kumkhawulela, wamxelela, wathi, Inkwenkwe ayivukanga.
32 Wafika uElisha endlwini; nantso inkwenkwe ifile, ilele esingqengqelweni sakhe.
33 Wangena, waluvala ucango, bebobabini; wathandaza kuYehova.
34 Wenyuka, walala phezu komntwana lowo, wabeka umlomo wakhe phezu komlomo wakhe, amehlo akhe phezu kwamehlo akhe, izandla zakhe phezu kwezandla zakhe, wazolula phezu kwakhe; yafudumala inyama yomntwana.
35 Wabuya, wahamba endlwini, wasinga ngapha kwakanye, wasinga ngapha kwakanye, wenyuka wazolula phezu kwakhe. Yathimla inkwenkwe izihlandlo ezisixhenxe, yawavula inkwenkwe amehlo ayo.
36 Wabiza uGehazi, wathi, Biza laa mShunemekazi. Wambiza. Weza ke kuye, wathi, Mthabathe unyana wakho.
37 Weza, waziphosa ezinyaweni zakhe, waqubuda kuye, wamthabatha unyana wakhe, waphuma.
38 Ke kaloku uElisha wabuya, waya eGiligali. Kwakukho indlala elizweni; oonyana babaprofeti babehleli phambi kwakhe. Wathi kumfana lowo, Beka imbiza enkulu eziko, ubaphekele ukudla oonyana babaprofeti.
39 Waphuma omnye, waya kufuna imifuno endle; wafumana uthangazana, wakha amathangazana kulo; yazala ingubo yakhe. Wafika, wawaxabelela embizeni yokupheka; ngokuba babengawazi.
40 Bawaphakela amadoda ukuba adle. Kwathi, xa akudlayo oko kudla, akhala wona, athi, Mfo wakwaThixo, kukho ukufa embizeni le. Akaba nako ukukudla.
41 Wathi, Yizani nomgubo. Wawugalela embizeni, wathi, Baphakele abantu, badle; akwabakho nto imbi embizeni.
42 Kwavela indoda eBhahali-shalisha, yamzisela umfo wakwaThixo ukudla okutsha: izonka zerhasi ezimashumi mabini, namakhweba engxoweni yakhe. Wathi, Nika abantu, badle.
43 Wathi umlungiseleli wakhe, Ndothini na ukukubeka oku phambi kwekhulu lamadoda? Wathi, Nika abantu, badle; ngokuba utsho uYehova ukuthi, Baya kudla, bade bakushiye.
44 Wabeka ke phambi kwabo; badla bakushiya, ngokwelizwi likaYehova.


text:
Chapter 1
1 UPawulos, umpostile kaYesu Kristu ngokuthanda kukaThixo, ngokwedinga lobomi obukuKristu Yesu,
2 ubhalela uTimoti, umntwana wakhe oyintanda; uthi, Makube lubabalo, nenceba, noxolo oluvela kuThixo uYise, noKristu Yesu iNkosi yethu.
3 Ndinokubulela kuye uThixo, endamkhonzayo kwakoomawokhulu ndinesazela esihlambulukileyo, ndikukhumbula njengokungapheliyo, ekukhungeni kwam ubusuku nemini;
4 ndilangazelela ukunga ndingakubona, ndizikhumbula nje iinyembezi zakho, ukuze ndizaliswe luvuyo;
5 ndikhunjuzwa nje ukholo olukuwe olungenakuhanahanisa, lona lwahlalayo kuqala kunyokokhulu uLoyisi, nakunyoko uYunike, endinyanisileyo ke ukuthi luhleli nakuwe.
6 Endithi ngenxa yelo thuba ndikukhumbuze, ukuba usikhwezele isipho sokubabalwa kwakho nguThixo, esikhoyo kuwe ngokubekwa kwezandla zam phezu kwakho.
7 Kuba uThixo akasinikanga moya wabugwala; wasinika owamandla, nowothando, nowesidima.
8 Ngoko ke musa ukuba nazintloni ngabo ubungqina beNkosi yethu, nangam, mna mbanjwa wayo; suka uve ububi kunye nam ngenxa yeendaba ezilungileyo, ngokwamandla kaThixo;
9 owasisindisayo, wasibiza ngobizo olungcwele, engenzi ngokwemisebenzi yethu, esenza ngokweyakhe ingqibo, nobabalo, esababalwa ngalo ngoKristu Yesu phambi kwamaxesha aphakade;
10 lwabonakaliswa ke ngoku ngako ukubonakala koMsindisi wethu uYesu Kristu, owakubhangisayo okunene ukufa, kodwa wabukhanyisa ubomi nokungonakali, ngazo iindaba ezilungileyo ezi;
11 endamiselwa zona mna, ndaba ngumvakalisi nompostile nomfundisi weentlanga;
12 endithi kananjalo ngenxa yeli thuba ndive obu bunzima. Noko ke andinazintloni; kuba ndiyamazi endikholiweyo nguye; kanjalo ndithi, ndeyisekile ukuba unako ukuyigcina into endimphathisileyo, ese kuloo mini.
13 Umzekelo wamazwi aphilileyo owawevayo kum, wubambe elukholweni naseluthandweni olukuKristu Yesu.
14 Loo nto intle uyiphathisiweyo, yigcine ngoMoya oyiNgcwele ohleliyo ngaphakathi kwethu.
15 Oku uyakwazi, ukuba bandinikele umva bonke abaseAsiya; abanoFigelo noHermogene.
16 Yanga iNkosi ingayenzela inceba indlu kaOnesiforo; ngokuba kwaba futhi endiphumza, akaba nazintloni nguwo umxokelelwane wam.
17 Wathi akuba eseRoma, wandifuna ngokukhuthala okukhulu, wandifumana.
18 Yanga iNkosi ingamfumanisa inceba eNkosini ngaloo mini. Nguwena waziyo kakuhle oko zingako izinto awalungiselela ngazo e-Efese.


text:
2 comments
-
Hi i am liwa
I recently found out that my surname is Ndlwana.
I need help ngeziduko zam andizazi
-
Ndibulise kothe wawuthola lomyalezo.
Nding Ncedo Fuduswa.
Ndibhala ngellicela inxaso okanye ingcebiso malunga nombono endinawo wokwakha lento ngokwasesilungwini kuthiwa APP engakwazi ukusigcinela into zethu zesixhosa kunye nezinye inhlanga. Sikwazi ukuthetha ngamasiko kwaye sikwazi ukuba sazane singabantu umazi umntu wakowenu. Sikwazi ukuba sihlanganise abantu bandawonye kunye nefemeli eyidwa ndawonye. Sidibanise umphakathi wandawonye wazane kwaye ukhawuleze uqhakamshelana ngezinto ezithinta lowophakathi.
Enkosi ukuba unalo icebo ungandinceda.
Ndidinga indlela zokuyenza inxaso kunye namacebo njengoba kubiza ukwakha ezinto.


text:
Inkomo - The Soil
Viewed
165times
Inkomo Lyrics
Nazi inkomo ebuhlanti kuvume nabaphantsi besithi eyi sani kutheni angekhamthati ndathi yonk'int'irighti yena ungowami kodwa kukhona ingxaki utata'khe akandifuni
Ndisahleli phantsi komthi yadlula yone leyontokazi ndiyaqonda ibiyokha amanzi phaya ezantsi emlangeni ndaphakama mna ndayilandela ngengo clever wase Rhawutini ndasondela sthandwa sam ndicela ukuhamba nawe elothutyana ndivumele ndithethe nawe ndiyi Ntsiki yekhaya ikhaya lakwa Ngxanga ndiyi nkosi ndikwenze inkosazana yam bamb'isandlasam s'thandwa uzakuba ngumama wabantwana bam ndiyazibuza umhle kangaka ukhetha mna amadoda engaka ndizakubiza utata wam nawe ubize utata wakho bahlale phantsi bobabini baxoxisane
Samza ndiyoyika (hayi ayikho int'enjalo) ndoyika umama no tata (hayiko int'enjalo) umama uzakundi krwitsha utata uzakundibetha athi ndiya jola Ntsika ndiyoyika umama uzakundibetha uthata uzakundi krwitsha krwitsha athi ndiyajola
Hayi andikaze mna ndiyibone intombazane entle nje ngawe please ntombazane uzundimamele nditheth'inyan' sthandwa undi charmile ebusuku sthandwa sam mna ndibonisiwe mna nawe baby sesitshatile please ntombazane uzundimamele ndithet'inyani sthandwa ndikuthandile
Tata'khe akandifuni akandifuni tata'khe akandifuni... AZ
The Soil: a 4-member acapella singing group whose music can best be described as ‘Kasi Soul’. The Soil strives to fuse their voices to deliver melodic and harmonious messages that are aimed at uplifting and healing souls all around the world. The first member of the group exists in a spiritual form as The Creator of all. The other three members of the group take a physical form: Buhlebendalo Mda, Luphindo Ngxanga, and Ntsika Fana Ngxanga, who are occasionally also supported by two backing vocalists, Asanda and Tshwarelo.
Read more about The Soil on Last.fm.
User-contributed text is available under the Creative Commons By-SA License and may also be available under the GNU FDL.